(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ Ρ΄

Παρασκευή, 28 Μαρτίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές και μαθήτριες και εκπαιδευτικοί συνοδοί τους από το Δημοτικό Σχολείο Εκπαιδευτήρια Ανδρεάδη Θεσσαλονίκης., σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Ανακοίνωση του δελτίου επικαίρων ερωτήσεων της Δευτέρας 31 Μαρτίου 2025., σελ.
3. Συζήτηση επικαίρων ερωτήσεων:
 α) Προς τον Υπουργό Ναυτιλίας και Νησιωτικής Πολιτικής με θέμα: «Εξώδικα έξωσης και αστρονομικά ενοίκια από τον Όμιλο Grimaldi στο λιμάνι του Ηρακλείου», σελ.
 β) Προς την Υπουργό Εργασίας και Κοινωνικής Ασφάλισης, με θέμα: «Ανάγκη για θεσμοθέτηση της προσμέτρησης στις συντάξιμες αποδοχές του χρόνου εργασίας των συνταξιούχων του Δημοσίου με καθεστώς αυτοαπασχολούμενου», σελ.
 γ) Προς τον Υπουργό Εθνικής Οικονομίας και Οικονομικών:
 i. με θέμα: «Δασμοί ΗΠΑ στην Ε.Ε. Ποια είναι η προετοιμασία της κυβέρνησης;», σελ.
 ii. με θέμα: «Η μικρή συνεισφορά των φορολογικών μέτρων στην προσέλκυση και επιστροφή της γενιάς του Brain Drain», σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:

 ΜΠΟΥΡΑΣ Α. , σελ.

Β. Επί των επικαίρων ερωτήσεων:

 ΑΘΑΝΑΣΙΟΥ Μ. , σελ.
 ΓΚΙΚΑΣ Σ. , σελ.
 ΕΥΘΥΜΙΟΥ Ά. , σελ.
 ΚΩΤΣΗΡΑΣ Γ. , σελ.
 ΜΑΜΟΥΛΑΚΗΣ Χ. , σελ.
 ΠΑΠΠΑΣ Ν. , σελ.
 ΣΥΝΤΥΧΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ Ρ΄

Παρασκευή 28 Μαρτίου 2025

Αθήνα, σήμερα στις 28 Μαρτίου 2025, ημέρα Παρασκευή και ώρα 8.59΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, καλημέρα, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 27-3-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ϞΘ΄ συνεδριάσεώς του, της Πέμπτης 27 Μαρτίου 2025, σε ό,τι αφορά την ψήφιση στο σύνολο του σχεδίου νόμου: «Μέτρα εφαρμογής του Κανονισμού (ΕΕ) 2022/868 (πράξη για τη διακυβέρνηση δεδομένων) - Ορισμός αρμόδιας αρχής για την εφαρμογή του Κανονισμού (ΕΕ) 2024/903 (Κανονισμός για τη διαλειτουργική Ευρώπη) - Ηλεκτρονική εφαρμογή "my street" - Ρυθμίσεις για την προώθηση του ψηφιακού μετασχηματισμού και λοιπές διατάξεις».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ηρακλείου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι, ολοκληρώθηκε η ανακοίνωση των αναφορών.

Πριν εισέλθουμε στη συζήτηση των επικαίρων ερωτήσεων, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 31 Μαρτίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. H με αριθμό 688/18-3-2025 επίκαιρη ερώτηση του Βουλευτή Δράμας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Αναστάσιου Νικολαΐδη προς τον Υπουργό Εθνικής Άμυνας με θέμα: «Άμεση άρση των περιορισμών υλοτομίας εντός της Ζώνης Ασφάλειας Προκάλυψης (0-500 μ.) της περιοχής των Δασαρχείων Δράμας και Κάτω Νευροκοπίου και επαναφορά της εδώ και πάνω από 30 έτη ισχύουσας κατάστασης».

2. Η με αριθμό 699/21-3-2025 επίκαιρη ερώτηση του Βουλευτή Α' Θεσσαλονίκης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Περιβάλλοντος και Ενέργειας με θέμα: «Η Θεσσαλονίκη στη λίστα με τις 10 περισσότερο μολυσμένες πόλεις στην Ελλάδα».

3. Η με αριθμό 695/20-3-2025 επίκαιρη ερώτηση του Βουλευτή Αιτωλοακαρνανίας της Κοινοβουλευτικής Ομάδας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας με θέμα: «Λήψη άμεσων μέτρων προστασίας για τη διαφύλαξη της σωματικής ακεραιότητας των στρατιωτών».

4. H με αριθμό 681/17-3-2025 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας της Ελληνικής Λύσης κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Χωρίς κανένα προστατευτικό πλαίσιο χιλιάδες λογιστές, όσον αφορά στις μεμονωμένες παρατάσεις προθεσμιών υποβολής δηλώσεων προς τις Υπηρεσίες του Υπουργείου για έκτακτους λόγους υγείας».

5. Η με αριθμό 680/17-3-2025 επίκαιρη ερώτηση της Βουλευτού Αχαΐας της Κοινοβουλευτικής Ομάδας της Νέας Αριστεράς κ. Αθανασίας Αναγνωστοπούλου προς την Υπουργό Παιδείας, θρησκευμάτων και Αθλητισμού με θέμα: «Αδιαφάνεια και αναξιοκρατία στο σύστημα μεταθέσεων και αποσπάσεων των εκπαιδευτικών των μουσικών σχολείων».

6. Η με αριθμό 712/24-3-2025 επίκαιρη ερώτηση του Βουλευτή Α' Ανατολικής Αττικής της Κοινοβουλευτικής Ομάδας της Νίκης κ. Τάσου Οικονομόπουλου προς τον Υπουργό Εθνικής Άμυνας με θέμα: «Ανησυχία για τις επιδιώξεις της Τουρκίας να αποκτήσει ρόλο ρυθμιστή στις ευρωπαϊκές αμυντικές δομές (πρόγραμμα SAFE)».

7. Η με αριθμό 690/18-3-2025 επίκαιρη ερώτηση της Ανεξάρτητης Βουλευτού Νομού Πέλλας κ. Θεοδώρας Τζάκρη προς τον Υπουργό Εθνικής Οικονομίας και Οικονομικών με θέμα: «Το Δημόσιο είναι ασυνεπές ως προς τις υποχρεώσεις πληρωμών του προς τρίτους».

8. Η με αριθμό 692/19-3-2025 επίκαιρη ερώτηση του Ανεξάρτητου Βουλευτή Β1΄ Βορείου Τομέα Αθηνών κ. Χαράλαμπου Κατσιβαρδά, προς την Υπουργό Παιδείας, Θρησκευμάτων και Αθλητισμού με θέμα: «Οικονομική και υλικοτεχνική υποστήριξη της Ελληνικής Κοινότητος Μείζονος Μόντρεαλ (ΕΚΜΜ), εις τον Καναδά, δια την ανέγερση Γυμνασίου Σχολείου».

Β. ΕΠΙΚΑΙΡΕΣ ΕΡΩΤΗΣΕΙΣ Δευτέρου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 689/18-3-2025 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΠΑΣΟΚ - Κινήμτος Αλλαγής κ. Παύλου Χρηστίδη προς τον Υπουργό Υγείας με θέμα: «Προβλήματα λειτουργίας του Κέντρου Υγείας Ηλιούπολης, εξαιτίας ανεπαρκούς στελέχωσης και ελλιπούς τεχνολογικού εξοπλισμού».

2. Η με αριθμό 700/21-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικών με θέμα: «Πλειστηριασμοί σεισμόπληκτων κατοικιών στο Αρκαλοχώρι».

3. Η με αριθμό 716/24-3-2025 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Λεωνίδα Στολτίδη προς την Υπουργό Εργασίας και Κοινωνικής Ασφάλισης με θέμα: «Προβλήματα των απολυμένων εργαζομένων στην επιχείρηση «Βαρβαρέσος Α.Ε. Ευρωπαϊκά Νηματουργεία».

4. H με αριθμό 694/20-3-2025 επίκαιρη ερώτηση του Βουλευτή Ημαθίας της Κοινοβουλευτικής Ομάδας της Ελληνικής Λύσης κ. Βασίλειου Κοτίδη προς τον Υπουργό Υγείας με θέμα: «Αποχώρηση του ασθενοφόρου του ΕΚΑΒ από την Αλεξάνδρεια Ημαθίας και έλλειψη μόνιμου Τομέα ΕΚΑΒ στην περιοχη».

5. Η με αριθμό 691/19-3-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «2 χρόνια μετά το έγκλημα των Τεμπών η Hellenic Train δεν καταβάλει την αποζημίωση στους συγγενείς 2 εργαζομένων που δούλευαν στο κυλικείο του μοιραίου τραίνου και σκοτώθηκαν».

6. H με αριθμό 697/20-3-2025 επίκαιρη ερώτηση του Βουλευτή Χίου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Σταύρου Μιχαηλίδη προς τον Υπουργό Περιβάλλοντος και Ενέργειας με θέμα: «Αφαίρεση και Διαχείριση Αποβλήτων Αμιάντου στη Χίο».

7. H με αριθμό 701/21-3-2025 επίκαιρη ερώτηση του Βουλευτή Κορινθίας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία» κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Άρση Επικινδυνότητας για το χωριό της Βρίσας».

8. H με αριθμό 717/24-03-2024 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υποδομών και Μεταφορών με θέμα: «Για την κτιριακή κατάσταση στα σχολεία της Αττικής πέντε χρόνια μετά τον σεισμό του 2019 στην Αττική».

9. H με αριθμό 713/24-3-2025 επίκαιρη ερώτηση του Βουλευτή Α' Αθηνών της Κοινοβουλευτικής Ομάδας της Νέας Αριστέρας κ. Αθανάσιου Ηλιόπουλου προς την Υπουργό Παιδείας, Θρησκευμάτων και Αθλητισμού με θέμα: «Αναγκαία η ουσιαστική στήριξη των αναπληρωτών εκπαιδευτικών με ανίατα ή δυσίατα νοσήματα».

10. H με αριθμό 705/22-3-2025 επίκαιρη ερώτηση του Βουλευτή Ιωαννίνων της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ιωάννη Τσίμαρη προς την Υπουργό Παιδείας, Θρησκευμάτων και Αθλητισμού με θέμα: «Μετατροπή 34ου Νηπιαγωγείου Ιωαννίνων σε Πειραματικό και οι συμβατικές υποχρεώσεις παραχώρησης του ακινήτου».

11. Η με αριθμό 720/24-3-2025 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας με θέμα: «Για την απεμπλοκή της αστυνομίας από την μεταφορά των φερόμενων ως ασθενών με ψυχικές διαταραχές για ακούσια ψυχιατρική εξέταση και νοσηλεία.

12. H με αριθμό 714/24-3-2025 επίκαιρη ερώτηση του Προέδρου της Κοινοβουλευτικής Ομάδας της Νέας Αριστεράς και Βουλευτή Μεσσηνίας κ. Αλέξανδρου Χαρίτση προς τον Υπουργό Ανάπτυξης με θέμα: «Σε παρακμή και κίνδυνο η Έρευνα και η Καινοτομία από τις κυβερνητικές πολιτικές».

13. Η με αριθμό 706/23-3-2025 επίκαιρη ερώτηση της Βουλευτού Λάρισας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ευαγγελίας Λιακούλη προς τον Υπουργό Υγείας με θέμα: «Δραματική η αύξηση των θυμάτων του Daniel, σύμφωνα με τη νέα Έκθεση του ΚΕΠΥ».

14. H με αριθμό 721/24-3-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Παρασκευής Δάγκα προς τον Υπουργό Υγείας με θέμα: «Για την επικίνδυνη υποστελέχωση της Μονάδας Εντατικής θεραπείας και της Μονάδας Αυξημένης Φροντίδας του Νοσοκομείου «ΑΛΕΞΑΝΔΡΑ»».

15. Η με αριθμό 708/23-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του ΠΑΣΟΚ – Κινήματος Αλλαγής κ. Φραγκίσκου Παρασύρη προς τον Υπουργό Ανάπτυξης με θέμα: «Αναγκαίες και άμεσα οι τροποποιήσεις του Ν.4982/2022».

16. H με αριθμό 722/24-3-2025 επίκαιρη ερώτηση του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας, Θρησκευμάτων και Αθλητισμού με θέμα: «Να σταματήσει άμεσα η παραπομπή στο Πειθαρχικό Συμβούλιο των 3 απεργών εκπαιδευτικών στο Ηράκλειο Κρήτης».

17. H με αριθμό 709/24-03-2025 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Γεωργίου Νικητιάδη προς τον Υπουργό Ψηφιακής Διακυβέρνησης με θέμα: «Η σπουδή σας να εγκαινιάσετε το Κτηματολογικό Γραφείο Δωδεκανήσου «σκοντάφτει» καθημερινώς στα πολλά και σημαντικά ζητήματα που δεν φροντίσατε πρώτα να επιλύσετε για την εύρυθμη λειτουργία του. Ο νομικός κόσμος και οι πολίτες της Δωδεκανήσου έχουν πλέον αγανακτήσει».

18. H με αριθμό 723/24-3-2025 επίκαιρη ερώτηση του Βουλευτή Β΄ Δυτικής Αττικής της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Τσοκάνη προς τον Υπουργό Περιβάλλοντος και Ενέργειας με θέμα: «Εγκατάσταση υπόγειων αγωγών μεταφοράς «λευκών» προϊόντων διύλισης πετρελαίου κατά μήκος της σιδηροδρομικής γραμμής Ελευσίνας Ασπροπύργου».

19. Η με αριθμό 710/24-03-2025 επίκαιρη ερώτηση της Βουλευτού Ηρακλείου της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ελένης Βατσινά προς την Υπουργό Κοινωνικής Συνοχής και Οικογένειας με θέμα: «Δεκαετής η απουσία εκπαιδευτή κινητικότητας - προσανατολισμού για άτομα με μειωμένη ή πλήρη απώλεια όρασης στην Κρήτη».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 3144/6-2-2025 ερώτηση του Βουλευτή Β3 Νότιου Τομέα Αθηνών της Κοινοβουλευτικής Ομάδας του Κομμουνιστικού Κόμματος Ελλάδας κ. Χρήστου Κατσώτη προς την Υπουργό και Κοινωνικής Ασφάλισης με θέμα: «Προγράμματα της Δημόσιας Υπηρεσίας Απασχόλησης (ΔΥΠΑ) για τους απολυμένους της ΛΑΡΚΟ».

2. Η με αριθμό 339/18/21-10-2024 ερώτηση και Αίτηση Κατάθεσης Εγγράφων του Βουλευτή Α΄ Αθηνών της Κοινοβουλευτικής Ομάδας της Νέας Αριστεράς κ. Αθανάσιου Ηλιόπουλου προς τον Υπουργό Εθνικής Οικονομίας και Οικονομικών με θέμα: «Η επικείμενη μετακόμιση του ΣΔΟΕ (Σώμα Δίωξης Οικονομικού Εγκλήματος) αποτελεί ένα ακόμα κομμάτι στο παζλ απαξίωσης της συγκεκριμένης δημόσιας υπηρεσίας».

3. Η με αριθμό 3125/5-2-2025 ερώτηση του Ανεξάρτητου Βουλευτή Φθιώτιδος κ. Ιωάννη Σαρακιώτη προς την Υπουργό Κοινωνικής Συνοχής και Οικογένειας με θέμα: «Σοβαρός ο κίνδυνος διακοπής λειτουργίας των Κέντρων Δημιουργικής Απασχόλησης των Δήμων».

4. H με αριθμό 2722/16-1-2025 ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας της Νέας Αριστεράς κ. Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να αποσυρθούν οι διατάξεις της ΚΥΑ 54427/2024 που οδηγούν σε μεγάλη μείωση των δικαιούχων του επιδόματος ανεργίας και αφήνουν εκτός επιδόματος ανεργίας χιλιάδες ανέργους και ολόκληρες επαγγελματικές κατηγορίες εργαζομένων, όπως οι αναπληρωτές εκπαιδευτικοί».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων κ. Χριστίνα Τσάκωνα ενημερώνει ότι σήμερα θα συζητηθούν η υπ’ αριθ. 702/21-3-2025 επίκαιρη ερώτηση και η υπ’ αριθ. 2914/28-1-2025 ερώτηση κατ’ άρθρο 130 παράγραφος 5 του Κανονισμού της Βουλής και θα απαντηθούν από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα. Η υπ’ αριθμ. 693/19-3-2025 επίκαιρη ερώτηση θα απαντηθεί από την Υφυπουργό Εργασίας και Κοινωνικής Ασφάλισης, κ. Άννα Ευθυμίου. Η υπ’ αριθμ. 718/24-3-2025 επίκαιρη ερώτηση θα απαντηθεί από τον Υφυπουργό Ναυτιλίας και Νησιωτικής Πολιτικής κ. Στέφανο Γκίκα.

Κατόπιν αυτών εισερχόμαστε στη δεύτερη με αριθμό 718/24-3-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας του «Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής με θέμα: «Εξώδικα έξωσης και αστρονομικά ενοίκια από τον Όμιλο Grimaldi στο λιμάνι του Ηρακλείου». Θα απαντήσει ο Υφυπουργός, ο κ. Στέφανος Γκίκας.

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Καλημέρα σε όλους. Ευχαριστώ πολύ, κύριε Πρόεδρε.

Κύριε Υπουργέ, ολοφάνερες είναι οι αρνητικές εξελίξεις για τη ζωή και τα δικαιώματα των εργαζομένων, συλλόγων, επαγγελματιών και του λαού του Ηρακλείου από την ιδιωτικοποίηση του λιμανιού και την παραχώρηση του 67% του μετοχικού κεφαλαίου του Οργανισμού Λιμένος στον Όμιλο Grimaldi στο πλαίσιο της πολιτικής της Ευρωπαϊκής Ένωσης για την απελευθέρωση των μεταφορών και της βασικής υποδομής που είναι και τα λιμάνια. Το μόνο κόμμα που καταψήφισε τη σύμβαση, λέγοντας ξεκάθαρα «όχι στην ιδιωτικοποίηση» ανεξαρτήτου τιμήματος πώλησης, ήταν το ΚΚΕ.

Πάνω από δώδεκα φορείς και αθλητικοί ιστιοπλοϊκοί σύλλογοι έχουν λάβει εξώδικα για εκκένωση του χώρου όπου εδρεύουν ή αλλιώς θα πληρώσουν δυσθεώρητα ενοίκια. Ειδικότερα, οι κατασκευαστές, συντηρητές ξύλινων σκαφών αλιείας των δύο παραδοσιακών καρνάγιων ή αλλιώς καραβομαραγκοί, ο Σύλλογος Ερασιτεχνών Αλιέων, οι εργαζόμενοι της μικρής παράκτιας αλιείας, οι επαγγελματίες στην εστίαση του λιμανιού πέρα από την ακρίβεια και τις δυσκολίες επιβίωσης βρίσκονται πλέον έρμαιο και των κερδών του Ομίλου Grimaldi.

Σήμερα το μηνιαίο κόστος για το καρνάγιο είναι γύρω στα 1000 ευρώ, 600 ευρώ το ενοίκιο, συν ρεύμα, νερό, 5,5 ευρώ έως 6 ευρώ το κυβικό. Ο νέος ιδιοκτήτης απαιτεί το τριπλάσιο έως τετραπλάσιο, δηλαδή να πάει στις 3.000 ευρώ με 4.000 ευρώ.

Αυτό σημαίνει ότι το κόστος θα μετακυληθεί στους ψαράδες. Δεν είναι μόνο το ενοίκιο που αυξάνεται, αλλά και το κόστος λειτουργίας συνολικά. Τους εκβίαζε δηλαδή λέγοντάς τους ή αποδέχεστε τα ενοίκια που σας λέω ή τα μαζεύετε και φεύγετε, με την απαίτηση μάλιστα να του αφήσουν τον εξοπλισμό και τις εγκαταστάσεις τους. Δεύτερον, οι ψαράδες πληρώνουν για την ανέλκυση και καθέλκυση των σκαφών τους. Για κάθε σκάφος που βγαίνει έξω για συντήρηση τους ζητούσε ο πρώην ΟΛΗ, ο Οργανισμός Λιμένος Ηρακλείου, 170 ευρώ, τα γνωστά διαφυγόντα κέρδη. Αυτά θα αυξηθούν και άλλο με τον όμιλο. Επειδή ο γερανός του λιμανιού βγάζοντας τα καΐκια έξω προξενεί ζημιά, αναγκάζονται να το βγάλουν οι ίδιοι με άλλον γερανό. Σε αυτήν την περίπτωση εν είδει τιμωρίας πληρώνουν το χαράτσι λόγω διαφυγόντων κερδών. Τρίτον, όσες μέρες το καΐκι επισκευάζεται πληρώνουν τέλος στάθμευσης ανάλογα το μήκος του καϊκιού για τον χώρο που καταλαμβάνουν στο λιμάνι. Τέταρτον, εάν χρειαστεί να βγει η μηχανή του καϊκιού και να τοποθετηθεί ξανά ο γερανός που βάζει και βγάζει τη μηχανή θέλει 50 ευρώ περίπου κάθε φορά. Πέμπτον, κάθε τουριστικό παραδοσιακό σκάφος που έρχεται από όλη την Κρήτη για τη συντήρηση στο καρνάγιο πληρώνει περίπου 400 ευρώ για τα σκουπίδια του, έχει δεν έχει σκουπίδια. Έκτον, πληρώνει 60 ευρώ για τα υγρά απόβλητα είτε έχει είτε δεν έχει. Για να θεωρήσουν τώρα την άδεια τους τα καΐκια πρέπει να έχουν υποχρεωτικά βεβαίωση ότι δεν χρωστάνε τίποτα από τα παραπάνω.

Κράτος, λοιπόν, και Grimaldi, οποιοσδήποτε Grimaldi είναι στην κυριολεξία γδάρτες. Απομυζούν τον κόπο των ψαράδων και των άλλων επαγγελματιών και εργαζομένων. Το επάγγελμα του ψαρά του παραδοσιακού ξύλινου σκαρί, η εικόνα της Ελλάδας δηλαδή, απειλούνται. Αυτές οι χρεώσεις δημιουργούν ακόμα μεγαλύτερο οικονομικό βάρος στους αλιείς, που ήδη δυσκολεύονται να ανταπεξέλθουν στα καθημερινά τους έξοδα. Τα καΐκια πρέπει να βγαίνουν έξω κάθε χρόνο για έλεγχο, σύμφωνα με τη νομοθεσία, όπως είναι ένα αυτοκίνητο που πάει στο ΚΤΕΟ. Αυτή η διαδικασία επιβλέπεται από το Λιμεναρχείο. Αν το κόστος ανεβαίνει τόσο πολύ τα παραδοσιακά αλιευτικά σκάφη θα παραμεληθούν, οι ψαράδες δεν θα έχουν την οικονομική δυνατότητα να τα συντηρήσουν και το αποτέλεσμα θα είναι η μείωση της αλιευτικής δραστηριότητας, η εγκατάλειψη των κατοικιών, ο αφανισμός της μικρής παράκτιας αλιείας. Γιατί; Για να κερδίσουν και να ευνοηθούν οι μεγάλοι στον κλάδο και οι εφοπλιστές. Μα, η Κρήτη διαθέτει δύο όλους κι όλους καραβομαραγκούς και αυτοί είναι στο λιμάνι του Ηρακλείου και έχουν απομείνει πανελλαδικά δεκαπέντε παραδοσιακά καρνάγια. Χωρίς αυτούς τα καΐκια δεν θα μπορούσαν να συντηρηθούν.

Αντί, λοιπόν, να τους στηρίξετε και να θεσπίσετε ειδικά προγράμματα στήριξης για τα καρνάγια και τους ψαράδες, να μειωθούν τα κόστη και να διασφαλιστεί η βιωσιμότητα αυτής της παράδοσης, τους οδηγείται στο κλείσιμο και στην εξαφάνιση των παραδοσιακών σκαφών.

**ΠΡΟΕΔΡΕΥΩΝ (Αθανάσιος Μπούρας):** Πάτε στα ερωτήματα, έχετε υπερβεί πολύ τον χρόνο.

**ΕΜΜΑΝΟΥΗΛ ΣΥΝΤΥΧΑΚΗΣ:** Μια μικρή έστω ανοχή, κύριε Πρόεδρε, γιατί είναι δύσκολο και αρκετά μεγάλο ως ζήτημα. Την κατανόησή σας λίγο, δεν θα αργήσω πάρα πολύ.

Οι συνέπειες από την ιδιωτικοποίηση του λιμανιού αφορά και τους εργαζόμενους σε μικρές επιχειρήσεις, όπως τον χώρο της εστίασης. Η ταβέρνα «Βάρδια», η ταβέρνα του Συλλόγου Ερασιτεχνικών Αλιέων είναι στο στόχαστρο του ομίλου. Επίσης κινδυνεύουν να βρεθούν στον αέρα οι εργαζόμενοι εργολαβικοί και με συμβάσεις ορισμένου χρόνου της καφετέριας «Μαρίνα» που εκμισθώνει ο Δήμος Ηρακλείου μέσω της «ΔΕΠΑΝΑΛ Α.Ε.». Ξέρετε πόσο ενοίκιο τους ζητάει ο Grimaldi ημερησίως; Τους ζητάει 1.000 ευρώ ημερησίως. Είναι επίσης ο Ιστιοπλοϊκός Αθλητικός Σύλλογος, που ακριβώς λόγω της φύσης τους, δηλαδή άμεσα συνυφασμένος με τη θάλασσα και κοντά σε αυτή, πλήρωναν μέχρι τώρα ένα συμβολικό ενοίκιο. Τώρα θα πρέπει να πληρώσουν αυξημένο ενοίκιο ή να φύγουν με ό,τι αυτό συνεπάγεται.

Σας ρωτάμε, λοιπόν, κύριε Υπουργέ, τι μέτρα προτίθεται να πάρει η Κυβέρνηση για να προστατευθούν εργαζόμενοι, βιοπαλαιστές, αυτοαπασχολούμενοι, σύλλογοι από τις συνέπειες αυτής της απαράδεκτης σύμβασης του Ελληνικού Δημοσίου με τον Όμιλο Grimaldi και τέλος για να μη χαθεί καμία θέση εργασίας και κανένα εργασιακό δικαίωμα των εργαζομένων της «ΔΕΠΑΝΑΛ» και στο λιμάνι.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κατ’ αρχάς, ο αγαπητός συνάδελφος περιέγραψε με πολύ μελανά χρώματα την όλη κατάσταση. Δεν είναι έτσι τα πράγματα.

Σε ό,τι αφορά τους καραβομαραγκούς στα παραδοσιακά σκάφη γνωρίζετε ότι αυτή η Κυβέρνηση είναι αυτή που έχει θέσει όρους, έχει φέρει νόμους στη Βουλή και πραγματικά έχει ασχοληθεί με το αντικείμενο αυτό, με το παραδοσιακό σκάφος, τα καρνάγια, την ξυλοναυπηγική τέχνη, έχουμε φτιάξει σχολές κ.ο.κ.. Νομίζω το γνωρίζουν και οι ίδιοι που ασχολούνται με το επάγγελμα.

Τώρα επί της ουσίας, δεν υπάρχει αυτήν τη στιγμή αύξηση ούτε 200% ούτε 300%, πολλώ δε μάλλον στα καρνάγια. Αυτό που υπάρχει είναι μια συζήτηση από την ενημέρωση την οποία έχουμε και μάλιστα ειδικά για τα καρνάγια και τους καραβομαραγκούς αν θα υπάρξει αύξηση, που κατά την άποψή μας δεν θα υπάρξει, θα είναι απόλυτα συμβολική. Υπάρχει και συνεννόηση μεταξύ τους, εννοώ με τη διοίκηση του Οργανισμού Λιμένος Ηρακλείου και τους καραβομαραγκούς.

Για τους λοιπούς χρήστες της ναυπηγοεπισκευαστικής ζώνης η ενημέρωση που έχω είναι ότι εξετάζεται αυτήν τη στιγμή κάποια αύξηση, να το πω έτσι, στο πλαίσιο όμως της αντίστοιχης τιμολογιακής πολιτικής άλλων λιμένων του ιδίου βεληνεκούς. Παραδείγματος χάριν θα σας πω εγώ, αυτήν τη στιγμή χρεώνεται 3 ευρώ το τετραγωνικό μέτρο για μια ναυπηγοεπισκευαστική διαδικασία στον Οργανισμό Λιμένος Ηρακλείου όταν στην αντίστοιχη της Θεσσαλονίκης είναι 4,5 ή 4,80. Άρα υπάρχει μια συζήτηση εκεί και πάλι σε συνεννόηση με τους εργαζόμενους και ιδιοκτήτες της ναυπηγοεπισκευαστικής ζώνης.

Σχετικά με το ζήτημα που αναφέρετε στην επίκαιρη για τους δώδεκα φορείς μεταξύ των οποίων περιλαμβάνονται αθλητικοί σύλλογοι, η αλήθεια είναι ότι έχουν λήξει οι συμβάσεις με τον ΟΛΗ. Υπάρχει αυτήν τη στιγμή μία διαπραγμάτευση με όλους αυτούς τους φορείς. Έχει βρεθεί λύση, η ενημέρωση που έχουμε είναι ότι θα πάνε σε έναν νέον χώρο εντός του λιμένος, ο οποίος είναι πάνω από 300 τετραγωνικά. Σε κάθε περίπτωση αυτήν τη στιγμή και οι φορείς και η διοίκηση του Οργανισμού Λιμένος προσπαθούν να βρουν τη βέλτιστη λύση.

Για τη «ΔΕΠΑΝΑΛ», να σας πω ότι είναι πάρα πολλά χρόνια που εκμεταλλεύεται ο δήμος τον χώρο αυτόν. Η διοίκηση του Οργανισμού Λιμένος με τη «ΔΕΠΑΝΑΛ» βρίσκονται σε μία αγαστή συνεργασία. Η εικόνα που έχω είναι ότι έχουν προχωρήσει οι συζητήσεις και πολύ σύντομα, μέσα στις επόμενες μία ή δύο εβδομάδες θα υπάρξουν σχετικές ανακοινώσεις, για να είναι δυνατή και ομαλή η συνέχιση της λειτουργίας όλων των δραστηριοτήτων στο λιμάνι του Ηρακλείου.

Τώρα σχετικά με τη διαδικασία με τους εργαζόμενους, γνωρίζω ότι είναι εργαζόμενοι «ενοικιαζόμενοι», να το πω έτσι. Αυτή ήταν η διαδικασία που ίσχυε όλα αυτά τα χρόνια. Σε κάθε περίπτωση η ενημέρωση που έχουμε είναι ότι κανένας δεν πρόκειται να χάσει τη δουλειά του.

Κλείνω, λέγοντας ότι η Κυβέρνησή μας τόσο στο λιμάνι του Ηρακλείου όσο και στα άλλα λιμάνια τα οποία παραχωρούνται, ακολουθεί την ίδια κατεύθυνση. Την κατεύθυνση της ανάπτυξης, της εύρεσης νέων θέσεων εργασίας που έχει πολλαπλά οφέλη και στην τοπική οικονομία και βεβαίως, στην τοπική κοινωνία.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ορίστε, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, μεταφέρω την αγωνία των ψαράδων, των καραβομαραγκών, όλων των άλλων επαγγελματιών και εργαζομένων. Τίποτα λιγότερο, τίποτα περισσότερο. Αν είναι μελανά τα όσα περιέγραψα, αποτελούν όμως και την πραγματικότητα. Ο Όμιλος Grimaldi ακολουθεί μια τακτική εκβιασμών, πιάνοντας κατά μόνας τον κάθε φορέα, τάζοντάς του και εκβιάζοντάς τον. Αυτή είναι η πραγματικότητα. Δεν υπάρχει αγαστή συνεργασία. Υπάρχει εκβιασμός και τελούν υπό καθεστώς διωγμού όλοι αυτοί οι εργαζόμενοι. Μάλιστα, έχουν και το θράσος σε ανακοίνωσή τους να μιλούν για σεβασμό στους χρήστες, σε συνεργασία με τους φορείς, για κοινωνική ισορροπία, για δίκαιη και αναλογική ανάπτυξη, με σεβασμό στους επαγγελματίες, στους εργαζόμενους, στους χρήστες του λιμένα, για κοινωνική συνοχή. Μα, γελάει και το παρδαλό κατσίκι! Ειλικρινά μιλάω.

Μιλήσατε για τιμολογιακή πολιτική; Η τιμολογιακή πολιτική καθορίζεται είτε έχοντας ως κριτήριο τις δημοσιονομικές αντοχές και τα κέρδη του Grimaldi είτε τις πραγματικές ανάγκες που έχουν οι επαγγελματίες και οι εργαζόμενοι με βάση την ακρίβεια, το υψηλό κόστος κ.λπ..

Όλα όσα μας λέτε -με συγχωρείτε πάρα πολύ- είναι λόγια του αέρα. Άλλα είναι τα κριτήρια τα οποία θα επικρατήσουν. Και το ξέρετε πάρα πολύ καλά. Η ανάπτυξη προς όφελος του λαού του Ηρακλείου και της Κρήτης δεν μπορεί να υπάρξει με ιδιωτικοποιημένο λιμάνι, με ψαράδες, με καραβομαραγκούς, με επαγγελματίες, αθλητικά σωματεία εκδιωγμένους από τον φυσικό τους χώρο. Και μάλιστα, ο Ηρακλειώτης πρέπει να έχει πρόσβαση στο λιμάνι, στη θάλασσα, στον περίπατό του.

Το γνωρίζετε ότι έχουν μπει φράχτες; Έχουν μπει φράχτες που αποκλείουν την πρόσβαση των Ηρακλειωτών στον μόλο, στη γνωστή ως «οδός bypass», όπου πάνε και γυμνάζονται οι άνθρωποι. Και έχουν βάλει φράχτες. Αυτή είναι η ανάπτυξη; Αυτή είναι η καπιταλιστική ανάπτυξη, μια κοινωνία δηλαδή όπου κυριαρχούν τα συμφέροντα των λίγων.

Αυτή, λοιπόν, η πολιτική διωγμού και η εξαφάνιση των παραδοσιακών επαγγελμάτων εντάσσεται στο πλαίσιο μιας κοινής ευρωπαϊκής πολιτικής, αλιευτικής ή οτιδήποτε άλλο, που συναποφασίζεται στο πλαίσιο της Ευρωπαϊκής Ένωσης. Αυτή είναι που έχει οδηγήσει στη συρρίκνωση του αριθμού των αλιευτικών σκαφών, ξεκληρίζει ψαράδες, συναφή επαγγέλματα.

Επίσης, υπάρχουν και αποτρεπτικές εξελίξεις για τους νέους να ασχοληθούν με αυτά τα παραδοσιακά επαγγέλματα, με συνέπεια η παράκτια αλιεία και τα καρνάγια να κινδυνεύουν με αφανισμό, να οδηγούνται στη φτώχεια και στην ανεργία, για να λυμαίνονται τους αλιευτικούς πόρους, την κατασκευή και συντήρηση σκαφών λίγοι μεγάλοι επιχειρηματίες και λίγες αλιευτικές εταιρείες.

Γι’ αυτό και στην προκειμένη περίπτωση της συζήτησής μας υπάρχει σαφής πρόθεση να τους μετακινήσουν, να τους διώξουν δηλαδή, και τους ψαράδες και το καρνάγιο, σε άλλο σημείο, μακριά από τον φυσικό τους χώρο, είτε στο καταφύγιο της Παντάνασσας, που είναι πάρα πολύ μακριά, είτε στο σημείο ανατολικά του λιμανιού κάτω από την Αλικαρνασσό, με βάσιμο τον φόβο ότι ο μελλοντικός επενδυτής, όπως ήταν ο Grimaldi στο λιμάνι, στον οποίο θα παραχωρηθεί το παλιό αεροδρόμιο «Νίκος Καζαντζάκης», θα δημιουργήσει τα ίδια προβλήματα. Και όλα αυτά για να μείνει ελεύθερο το πεδίο για τα συμφέροντα του Grimaldi.

Σημειώνουμε ότι το καρνάγιο, όπως συμβαίνει σε όλα τα λιμάνια του κόσμου, δεν μπορεί να είναι σε άλλο σημείο εκτός από το λιμάνι, διότι εκτός της συνηθισμένης τακτικής συντήρησης των σκαφών, υπάρχουν και τα έκτακτα περιστατικά, ακόμα και αν είναι νύχτα, που θα πρέπει επειγόντως να μπουν στο καρνάγιο για επισκευή, αλλιώς το καΐκι κινδυνεύει.

Ο Όμιλος Grimaldi, λοιπόν, ενδιαφέρεται για τα κέρδη του, κύριε Υπουργέ. Δεν τον νοιάζει ούτε η παράκτια αλιεία ούτε οι εργαζόμενοι του λιμανιού. Ο στόχος τους είναι να τους διώξουν. Τους έχουν επιβάλλει φόρους, τέλη, χαράτσια, και τώρα στέλνουν τα «παπαγαλάκια» τους να τους πείσουν να φύγουν. Αυτή είναι η πραγματικότητα.

Και τα «παπαγαλάκια» είναι αρκετά κάτω: Ο Δήμαρχος Ηρακλείου, τα επιμελητήρια, η πρώην ηγεσία του «ΟΛΗ Α.Ε.» και άλλα «παπαγαλάκια» θολώνουν τα νερά για να καθυστερήσουν τις αντιδράσεις των επαγγελματιών του λιμανιού. Παροτρύνουν ψαράδες, καραβομαραγκούς και άλλους επαγγελματίες, αθλητικά σωματεία, να περιμένουν -λέει- το master plan που έχει υποσχεθεί ο Grimaldi, ενώ είναι φανερό ότι αυτό θα έχει ως κριτήριο την αύξηση των κερδών και όχι την προστασία των επαγγελματιών και των εισοδημάτων τους.

Άρα, λοιπόν, τα κόμματα σας, Νέα Δημοκρατία, ΠΑΣΟΚ, ΣΥΡΙΖΑ, και οι λοιποί πολιτικοί δορυφόροι, διαφοροποιείστε μεταξύ τους ως προς τον τρόπο και το μοντέλο των ιδιωτικοποιήσεων των λιμανιών, αλλά και το ποιος είναι ικανότερος να δημιουργήσει φιλικό περιβάλλον για τους επενδυτές.

Άρα, λοιπόν, εμείς λέμε ως ΚΚΕ ότι για τα λιμάνια πρέπει να λαμβάνεται υπ’ όψιν η ικανοποίηση των εγχώριων αναγκών μετακίνησης προσώπων, αγαθών και επειγόντων περιστατικών για φθηνές, γρήγορες και ασφαλείς μεταφορές και η προϋπόθεση είναι η κοινωνικοποίηση αυτών των στρατηγικών…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** …και οι μεταφορές, τα λιμάνια, τα αεροδρόμια, οι σιδηρόδρομοι και πάει λέγοντας.

Γι’ αυτό, λοιπόν, λέμε εμείς -κλείνω με αυτό- ότι οι εργαζόμενοι στα λιμάνια, οι ψαράδες, οι ναυτεργάτες, οι αυτοαπασχολούμενοι, οι επαγγελματοβιοτέχνες του χώρου, πρέπει να συγκροτήσουν ένα δικό τους μέτωπο απέναντι στον Όμιλο Grimaldi και στον κάθε επιχειρηματικό όμιλο, απέναντι στις πολιτικές τις δικές σας και διαχρονικά όλων των κυβερνήσεων, για να λυθεί το ζήτημα της εξουσίας που μπαίνει εμπόδιο στην ικανοποίηση των αναγκών, για να μπορούν να μετατραπούν τα λιμάνια σε λαϊκή περιουσία.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κατ’ αρχάς, εκφράσεις όπως «παπαγαλάκια», όταν μιλάμε για έναν εκλεγμένο δήμαρχο ή τέλος πάντων άλλους φορείς θεσμικούς, δεν νομίζω ότι είναι σωστές.

Σε κάθε περίπτωση, σας είπα ότι αυτήν τη στιγμή υπάρχει μία συνεννόηση της διοίκησης του Οργανισμού Λιμένος Ηρακλείου με όλους τους εμπλεκόμενους φορείς. Σας είπα ότι θα υπάρξουν ανακοινώσεις. Σας είπα ότι δεν υπάρχουν αυτές οι πληροφορίες για υπέρογκες αυξήσεις τελών.

Σε κάθε περίπτωση, η Ρυθμιστική Αρχή Λιμένων, όπως ορίζει ο νόμος, μετά την επίκαιρη ερώτησή σας, έχει ζητήσει από τη διοίκηση του Οργανισμού Λιμένος κάποια έγγραφα και εξηγήσεις γι’ αυτά τα οποία λέτε. Άρα, λοιπόν, σωστά ενεργοποιήθηκε προς αυτήν την κατεύθυνση.

Εγώ θα σας πω, επειδή επιμένετε στο θέμα των καρνάγιων, ότι δεν θα υπάρξουν αυξήσεις ή θα είναι ελάχιστες.

Επίσης, θα σας πω ότι -το είπα και στην πρωτολογία μου- αυτή είναι η Κυβέρνηση η οποία έχει κάνει πάρα πολλά για το θέμα των καρνάγιων και της ξυλοναυπηγικής.

Έχουμε ορίσει με νόμο για πρώτη φορά το τι είναι «καρνάγιο» και τι «ταρσανάς». Έχουμε επιλύσει το θέμα της διαδικασίας περιβαλλοντικής αδειοδότησης των καρνάγιων. Δημιουργήσαμε για πρώτη φορά μητρώο καρνάγιων, ώστε να ενισχυθεί η σημασία κάθε ξυλοναυπηγικής επιχείρησης. Τροποποιήσαμε τον νόμο για τον αιγιαλό και την παραλία, για να αντιμετωπιστεί το χρονίζον πρόβλημα της παραχώρησης του χώρου των καρνάγιων και των ταρσανάδων και του τρόπου υπολογισμού του ανταλλάγματος. Κάναμε παρεμβάσεις προς πολλούς φορείς διαχείρισης λιμένων, προκειμένου να ανανεώσουν παραχωρήσεις για τα καρνάγια. Και βεβαίως, σε συνεργασία με το Υπουργείο Παιδείας και με τη ΔΥΠΑ, τον πρώην ΟΑΕΔ, προχωρήσαμε στη δημιουργία σχολών που σχετίζονται με την ειδική ναυπηγική βιομηχανία. Και μάλιστα, από τώρα θα μπει και η ξυλοναυπηγική τέχνη.

Άρα, λοιπόν, η Κυβέρνησή μας έχει ασχοληθεί πάρα πολύ με το αντικείμενο αυτό και με τη διάσωση αυτών των παραδοσιακών σκαφών.

Θέλω να σας πω ότι η ανάπτυξη του Λιμένος Ηρακλείου θα είναι επωφελής για τον τόπο. Τέλος Ιουνίου λογικά περιμένουμε το master plan από τη νέα διοίκηση, που μέσα εκεί θα υπάρξουν σημαντικά αναπτυξιακά έργα. Εκτός από τα νέα κτίρια των δύο χιλιάδων και πλέον τετραγωνικών μέτρων όπου θα στεγαστεί το λιμεναρχείο, περιμένουμε να γίνουν σημαντικές παρεμβάσεις για το «πρασίνισμα» του λιμένα, με εγκαταστάσεις για cold ironing.

Και βεβαίως -θα κλείσω με αυτό-, η επένδυση αυτή, η παραχώρηση του λιμένος, συνδυάζεται με μεγάλα έργα αναπτυξιακά για την Κρήτη, όπως είναι το νέο αεροδρόμιο, όπως είναι ο ΒΟΑΚ.

Άρα, λοιπόν, βεβαίως, εάν υπάρχουν κακώς κείμενα, οι θεσμικές αρχές, όπως η Ρυθμιστική Αρχή Λιμένος και το Υπουργείο Ναυτιλίας και Νησιωτικής Πολιτικής, θα επιληφθούν. Αλλά, σας διαβεβαιώ ότι αυτά τα οποία γράφετε στην ερώτησή σας δεν ανταποκρίνονται στην πραγματικότητα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε.

Στην επόμενη ερώτηση θα απαντήσει η Υφυπουργός Εργασίας και Κοινωνικής Ασφάλισης, η κ. Άννα Ευθυμίου, στην οποία ευχόμαστε καλή δύναμη και καλή επιτυχία στο έργο της, μια και είναι η πρώτη της εμφάνιση στα υπουργικά κυβερνητικά έδρανα.

Είναι η τρίτη με αριθμό 693/19-3-2025 επίκαιρη ερώτηση πρώτου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας της Ελληνικής Λύσης κ. Μαρίας Αθανασίου προς την Υπουργό Εργασίας και Κοινωνικής Ασφάλισης**,** με θέμα: «Ανάγκη για θεσμοθέτηση της προσμέτρησης στις συντάξιμες αποδοχές του χρόνου εργασίας των συνταξιούχων του Δημοσίου με καθεστώς αυτοαπασχολούμενου».

Κυρία Αθανασίου, έχετε τον λόγο για την πρωτολογία σας.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρία Υπουργέ, σας εύχομαι και εγώ ό,τι το καλύτερο στα καθήκοντά σας.

Με τον ν.4670/2020 ρυθμίστηκε το δικαίωμα των συνταξιούχων που αυτοαπασχολούνται και καταβάλλουν εκ νέου εισφορές να αξιοποιήσουν τις εν λόγω καταβληθείσες εισφορές για την προσαύξηση του ανταποδοτικού μέρους της σύνταξής τους.

Η ρύθμιση αυτή ισχύει από 1-3-2022, εξαιρώντας όμως από τις ευεργετικές της συνέπειες τούς πριν από την 1-3-2022 αυτοαπασχολούμενους συνταξιούχους του δημοσίου. Στην υπ’ αριθμόν πρωτοκόλλου 1273/21-2-2024 κοινοβουλευτική αναφορά προς εσάς περιγράφηκε με σαφήνεια ο αντισυνταγματικός, κοινωνικά άδικος και ως εκ τούτου αθέμιτος τρόπος αυτής της εξαίρεσης από το ευεργέτημα του ως άνω ν.4670/2020 των αυτοαπασχολούμενων προ της 1-3-2022 συνταξιούχων του Δημοσίου.

Στην παραπάνω σχετική με τα ως άνω υπ’ αριθμόν. πρωτοκόλλου 161/23-4-2024 απάντησή σας, αντί να γίνουν κατανοητά το υπάρχον πρόβλημα, η κοινωνική αδικία και η παράλογη δυσμενής διάκριση των πριν από την ανωτέρω ημερομηνία εξελθόντων στη σύνταξη αυτοαπασχολούμενων συνταξιούχων του δημοσίου και αντί να προκύψει η αναγκαία επιβεβλημένη πολιτική λύση με την ψήφιση σχετικής διορθωτικής νομικής τροπολογίας, διαβάσαμε την κατά πάγια και συνήθη πρακτική σκέτη απαρίθμηση του υφιστάμενου νομοθετικού πλαισίου, διά της οποίας εξάγεται το συμπέρασμα ότι όποιος έχασε, έχασε.

Ερωτάσθε, λοιπόν, κυρία Υπουργέ: Θα λάβετε τις απαραίτητες πρωτοβουλίες, ώστε στις ευεργετικές διατάξεις του ως άνω ν.4670/2022 να συμπεριληφθούν και οι αυτοαπασχολούμενοι πριν την 1-3-2022 εξελθόντες στη σύνταξη συνταξιούχοι του Δημοσίου;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αθανασίου.

Κυρία Υπουργέ, έχετε τον λόγο για την απάντησή σας.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε Πρόεδρε, κυρία Αθανασίου, κατ’ αρχάς σας ευχαριστώ πολύ για τις ευχές σας. Εύχομαι να έχουμε όλοι μια συνεργασία για να προάγουμε τους σκοπούς του κοινοβουλευτικού ελέγχου.

Ως προς την ερώτησή σας, κυρία Αθανασίου, το νομοθετικό πλαίσιο που διέπει την απασχόληση συνταξιούχων γήρατος διαφέρει ριζικά μεταξύ εκείνων που συνταξιοδοτήθηκαν πριν και μετά τον νόμο Κατρούγκαλου, δηλαδή πριν και μετά τις 13 Μαΐου του 2016. Επίσης, είναι άλλο το νομοθετικό πλαίσιο που διέπει την απασχόληση συνταξιούχων ιδιωτικού τομέα και άλλο το πλαίσιο που διέπει την απασχόληση συνταξιούχων δημοσίου τομέα. Για του ιδιωτικού τομέα καθορίζεται το πλαίσιο απασχόλησης από το άρθρο 63 του ν.2676/1999, όπως τροποποιήθηκε από το άρθρο 16 του ν.3863/2010.

Τι προβλέπει, λοιπόν, το άρθρο 63; Σε περίπτωση απασχόλησης συνταξιούχων ιδιωτικού τομέα, αφενός για την περικοπή της κύριας σύνταξης μόνο κατά το μέρος που αυτή υπερβαίνει τα εξήντα ημερομίσθια ανειδίκευτου εργάτη και αφετέρου για τους ασφαλισμένους του πρώην ΟΑΕΕ, προβλέπει την καταβολή ασφαλιστικών εισφορών προσαυξημένων κατά 50% κατά τη διάρκεια της απασχόλησης.

Στην παράγραφο 3 του άρθρου 63 επίσης προβλέπεται η αξιοποίηση του χρόνου απασχόλησης μετά τη συνταξιοδότηση για την προσαύξηση της σύνταξης ή τη θεμελίωση νέου συνταξιοδοτικού δικαιώματος από άλλο φορέα.

Τα παραπάνω που είπα δεν ίσχυαν μέχρι τις 31-12-2012 για τους συνταξιούχους του δημοσίου τομέα και τους αυτοαπασχολούμενους συνταξιούχους του δημοσίου τομέα, άρα, δεν ίσχυε ούτε η περικοπή της σύνταξης και η καταβολή των αυξημένων εισφορών, ούτε όμως και η δυνατότητα προσαύξησης στην ήδη υπάρχουσα σύνταξη.

Σύμφωνα με το άρθρο 10 του ν.3865/2010 προβλέφθηκε αναλογική εφαρμογή της παραγράφου 1 του άρθρου 63, του προηγούμενου δηλαδή ν.2676/1999, μόνο για τους εξ ιδίου δικαιώματος συνταξιούχους του Δημοσίου που εργάζονται στον ιδιωτικό τομέα. Δεν προβλέφθηκε όμως επέκταση εφαρμογής στους συνταξιούχους του Δημοσίου της παραγράφου 3, δηλαδή η δυνατότητα προσαύξησης στη σύνταξη. Δεν προβλέφθηκε αυτό.

Τι έγινε μετά; Μετά ήρθε ο νόμος Κατρούγκαλου και είπε ότι περικόπτεται το 60% της σύνταξης για όσο χρονικό διάστημα ο συνταξιούχος απασχολείται, αλλά γι’ αυτούς που μέχρι την εφαρμογή του νόμου, 12-5-2016 ήδη απασχολούνταν και δεν έχει διακοπεί αυτό, προέβλεψε ότι εξακολουθούν να ισχύουν οι προϊσχύουσες διατάξεις, δηλαδή τους εξαίρεσε από τον νόμο αυτό, τον νόμο Κατρούγκαλου.

Έρχεται, λοιπόν, τώρα ο νόμος Βρούτση που τι περιλαμβάνει; Περιορίζει το 60% «πέναλτι» στο 30%, ανεξάρτητα από το χρονικό σημείο ανάληψης της απασχόλησης. Ειδικά όμως για τους συνταξιούχους οι οποίοι είχαν αναλάβει πάλι απασχόληση πριν την έναρξη ισχύος του νόμου Βρούτση και για τους οποίους προβλεπόταν ήδη εξαίρεση από τις διατάξεις του νόμου Κατρούγκαλου, τι έγινε; Δόθηκε μια μεταβατική περίοδος υπαγωγής στις νέες προβλέψεις, η οποία έληξε 1-3-2022. Ποιος ήταν ο σκοπός; Ο σκοπός ήταν να μη διαταραχθεί ο οικονομικός προγραμματισμός των απασχολούμενων συνταξιούχων με την ξαφνική μεγαλύτερη κατά κανόνα περικοπή της σύνταξής τους. Αναφέρομαι σε αυτούς που ήδη είχαν εξαιρεθεί.

Άρα, συμπερασματικά, για τους μέχρι 13-5-2016 απασχολούμενους συνταξιούχους του δημοσίου, οι οποίοι συνέχισαν χωρίς διακοπή και μετά την ημερομηνία αυτή, εξακολούθησε να ισχύει μέχρι και 28-2-2022 το προγενέστερο θεσμικό πλαίσιο, στο οποίο -όπως ανέφερα- δεν προβλέπεται η δυνατότητα αξιοποίησης του χρόνου ασφάλισης μετά τη συνταξιοδότηση. Σημειωτέον ότι αυτό είναι κάτι που γνώριζαν και οι ίδιοι οι συνταξιούχοι, όταν ανέλαβαν εργασία.

Με ρύθμιση της δικής μας Κυβέρνησης δόθηκε για πρώτη φορά η δυνατότητα και γι’ αυτά τα πρόσωπα να μπορούν πλέον να αξιοποιήσουν τον χρόνο αυτόν από 1-3-2022 και εντεύθεν.

Άρα, δεν καταλαβαίνω γιατί μας ψέγετε, γιατί η δική μας Κυβέρνηση ήλθε να λύσει αυτό το ζήτημα, μεταξύ άλλων πρωτοβουλιών που έχουμε αναλάβει για τους συνταξιούχους, τις οποίες θα αναλύσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Κυρία Αθανασίου, έχετε τον λόγο για τη δευτερολογία σας.

**ΜΑΡΙΑ ΑΘΑΝΑΣΙΟΥ:** Κυρία Υπουργέ, γνωρίζουμε ότι υπάρχει διαφορετική νομική διάταξη στην αντιμετώπιση στον ιδιωτικό και δημόσιο τομέα. Ξέρουμε τι έχει κάνει ο κ. Κατρούγκαλος και γι’ αυτό τώρα ο ΣΥΡΙΖΑ πληρώνει όλα αυτά που έχουν κάνει στους συνταξιούχους. Δεν τα ξεχνάει ο κόσμος.

Όμως, η αναιτιολόγητη αυτή διάκριση σε βάρος αυτής της κοινωνικής ομάδας απασχολούμενων συνταξιούχων συνιστά κατάφωρη κοινωνική αδικία. Η παράλογη δυσμενής διάκριση και εξαίρεση των πριν από την ανωτέρω ημερομηνία εξελθόντων στη σύνταξη αυτοαπασχολούμενων συνταξιούχων του δημοσίου συνιστά και παραβίαση των κανόνων περί ίσης μεταχείρισης των πολιτών χωρίς διακρίσεις έναντι των όποιων υφισταμένων διατάξεων.

Από τις διευκρινίσεις τις οποίες μας χορηγήσατε δεν κατέστη κατανοητή η ανάγκη διατήρησης αυτής της εξαίρεσης. Θεωρούμε ότι υφίσταται ανάγκη ανάληψης πρωτοβουλίας άμεσα από εσάς προς εξάλειψη της αδικαιολόγητης αυτής διάκρισης σε βάρος των αυτοαπασχολούμενων προ της 1-3-2022 συνταξιούχων του Δημοσίου και να προχωρήσετε σε ψήφιση σχετικής διορθωτικής τροπολογίας.

Η λογική η οποία απορρέει από την υπό συζήτηση απάντησή σας, λογική τού «όποιος έχασε, έχασε», δεν ταιριάζει σε ευνομούμενη πολιτεία ούτε σε αξιόπιστη Κυβέρνηση, η οποία ως χρέος έχει την προάσπιση των δικαιωμάτων των πολιτών της κατά τρόπο ισόνομο και αξιόπιστο, εμπνέοντας αισθήματα ασφάλειας, ισότητας και ισονομίας στους πολίτες και όχι αίσθημα παράλογων διακρίσεων και άστοχων εξαιρέσεων χωρίς καμία επαρκή λογική.

Κυβερνάτε ήδη έξι χρόνια. Τολμήστε να κάνετε τις αλλαγές που πρέπει όσον αφορά τους συνταξιούχους, ό,τι είναι σε βάση δικαίου και ισοτιμίας.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αθανασίου.

Κυρία Υπουργέ, έχετε τον λόγο για τη δευτερολογία σας.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Αξιότιμη κυρία Αθανασίου, θα μου επιτρέψετε να πω ότι το ζήτημα αυτό που θέτετε ξανά με την επίκαιρη ερώτησή σας έχει απαντηθεί ξανά από Υπουργείο Εργασίας τα προηγούμενα χρόνια, το 2022, το 2023, το 2024 και έχει απαντηθεί και απευθείας στον ενδιαφερόμενο. Άρα, δεν μπορώ να επαναλάβω αυτά που έχουν ήδη απαντηθεί και ήδη έθεσα σε απάντηση στην πρωτολογία μου.

Σας ανέλυσα, λοιπόν, στην πρωτολογία μου το νομικό πλαίσιο που ίσχυε πάντα για την απασχόληση συνταξιούχων του δημοσίου στον ιδιωτικό τομέα και αναφέρθηκα στη βελτιωτική ρύθμιση που έφερε η Κυβέρνησή μας για τη δυνατότητα αξιοποίησης του χρόνου αυτού από 1-3-2022 και εντεύθεν. Με τον νόμο Βρούτση, δηλαδή, λύσαμε το θέμα αυτό και δίνεται πλέον δυνατότητα αξιοποίησης του χρόνου αυτού.

Να σας πω ότι πλέον έχει έρθει και μεταγενέστερος νόμος για τους συνταξιούχους, σύμφωνα με το άρθρο 114 του ν.5078/2023, δυνάμει του οποίου αναμορφώθηκε πλήρως το νομοθετικό πλαίσιο που ρυθμίζει την απασχόληση συνταξιούχων με τη θέσπιση ενιαίων κανόνων που καταλαμβάνουν το σύνολο των συνταξιούχων, δηλαδή οι απασχολούμενοι συνταξιούχοι δεν υφίστανται πλέον καμία περικοπή στις συντάξεις τους, με εξαίρεση όσων απασχολούνται στους φορείς της Γενικής Κυβέρνησης ως την ηλικία των εξήντα δύο ετών. Αντί λοιπόν για την περικοπή, πλέον καταβάλλουν έναν πόρο μη ανταποδοτικό υπέρ ΕΦΚΑ, ο οποίος για τους αυτοαπασχολούμενους καταβάλλεται ως προσαύξηση στις μηνιαίες ασφαλιστικές εισφορές.

Επιπλέον είναι εύλογο, όπως προείπα, ότι ο χρόνος ασφάλισης που δημιουργείται από την απασχόληση συνταξιούχου αξιοποιείται εκ νέου για την προσαύξηση της ήδη καταβαλλόμενης σύνταξης, κύριας και επικουρικής, καθώς και για τη χορήγηση συμπληρωματικής σύνταξης εφάπαξ.

Πρόκειται για μια πολύ σημαντική μεταρρύθμιση την οποία ένθερμα είχα υποστηρίξει ως εισηγήτρια του τότε νομοσχεδίου αυτού -πλέον νόμου 5078/2023- που δίνει κίνητρο στους συνταξιούχους να εργαστούν, δεν καταλαμβάνει θέσεις απασχόλησης από τους νέους συνταξιούχους -και αυτό είναι πολύ σημαντικό- προωθεί τη συνεργασία μεταξύ των γενεών και επίσης προωθεί την παραγωγικότητα. Μάλιστα, τα αποτελέσματα είναι εντυπωσιακά θα έλεγα, όπως αποτυπώνονται στη μεγάλη αύξηση των αριθμών των απασχολούμενων συνταξιούχων. Από τις τριάντα έξι χιλιάδες απασχολούμενους συνταξιούχους που είχαμε πριν την εφαρμογή του νόμου αυτού τώρα, με στοιχεία Φεβρουαρίου 2025, έχουν υποβληθεί πάνω από διακόσιες είκοσι χιλιάδες δηλώσεις στη σχετική πλατφόρμα και τη δήλωση απασχόλησης που υλοποίησε ο ΕΦΚΑ.

Να σας πω όμως τι έκανε η Ελληνική Λύση στο άρθρο 114 του νόμου αυτού; Το καταψήφισε. Όμως αποδεικνύεται πλέον με μετρήσιμα αποτελέσματα ότι αυτή η μεταρρύθμιση της Κυβέρνησης πραγματικά ενίσχυσε την απασχόληση των συνταξιούχων χωρίς ξαναλέω να καταλαμβάνει θέσεις εργασίας από τους νέους εργαζόμενους. Δεν θα επαναλάβω όσα επανέλαβα. Θα καταλήξω λέγοντας ότι δεν υπάρχει λογική «όποιος έχασε, έχασε» όπως λέτε στην επίκαιρη ερώτηση σας. Αντιθέτως η Κυβέρνηση με νομοθετικές πρωτοβουλίες που έχει αναλάβει τα τελευταία χρόνια, όπως και με τον νόμο Βρούτση και με τον ν.5078/2023 έχει αποδείξει έμπρακτα τη στήριξη των απασχολούμενων συνταξιούχων παρέχοντάς τους αληθινά κίνητρα για την απασχόληση τους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Στις επόμενες δύο επίκαιρες ερωτήσεις θα απαντήσει ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας.

Θα συζητήσουμε τώρα την πρώτη με αριθμό 702/21-3-2025 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαου Παππά προς τον Υπουργό Εθνικής Οικονομίας και Οικονομικών με θέμα: «Δασμοί ΗΠΑ στην Ε.Ε.. Ποια είναι η προετοιμασία της Κυβέρνησης;».

Ορίστε, κύριε Παππά, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κύριε Υπουργέ, να σας ευχηθώ κι εγώ καλή δύναμη. Δεν εκπλήσσεστε που δεν θα ευχηθώ καλή επιτυχία στην υλοποίηση των πολιτικών που εφαρμόζει η Κυβέρνηση διότι με αυτήν την πολιτική διαφωνούμε. Καλή δύναμη πάντως στην άσκηση των καθηκόντων σας.

Κύριε Υφυπουργέ, πριν αναλάβετε εσείς, κατά τη διάρκεια του προϋπολογισμού ο ΣΥΡΙΖΑ - Προοδευτική Συμμαχία πάρα πολύ συστηματικά ανέδειξε το ζήτημα των κινδύνων και των προκλήσεων που θα εγερθούν από την πρόθεση της νέας αμερικανικής κυβέρνησης για την επιβολή δασμών στα ευρωπαϊκά προϊόντα. Δεν φαίνεται να υπάρχει καμία απολύτως προετοιμασία από την Ελληνική Κυβέρνηση ούτε φάνηκε βεβαίως από την εισηγητική έκθεση του προϋπολογισμού να απασχολεί στα σοβαρά το προηγούμενο οικονομικό επιτελείο. Ζούμε για να εκπλαγούμε πάντα. Θα μας εκπλήξετε αν μας πείτε ότι κάτι έχει συμβεί ή κάποιες καινούργιες προθέσεις έχει ο νέος Υπουργός και εσείς ως ηγεσία του Υπουργείου Οικονομικών.

Ποιες είναι οι συνήθεις συνέπειες ενός εμπορικού πολέμου και της επιβολής δασμών; Ο πληθωρισμός κατά κύριο λόγο. Ο πληθωρισμός. Οι δασμοί είναι φόροι τους οποίους πληρώνουν οι εισαγωγείς. Και οι εισαγωγείς αυτούς τους φόρους τους περνάνε στον καταναλωτή. Τι σκέφτεται η Κυβέρνηση να κάνει; Οι τιμές των ελληνικών προϊόντων στις Ηνωμένες Πολιτείες που εξάγονται θα αυξηθούν. Οι ελληνικές εξαγωγές προς τις ΗΠΑ θα υποστούν πλήγμα. Οι εισαγωγές από τις ΗΠΑ θα γίνουν ακριβότερες αν η Ευρωπαϊκή Ένωση, όπως ακούγεται αποφασίσει τα αντίμετρα. Εάν δε οι Ηνωμένες Πολιτείες επιβάλουν δασμούς σε τρίτες χώρες οι ευρωπαϊκές οικονομίες ενδεχομένως κατακλυστούν από προϊόντα τρίτων χωρών τα οποία θα πλήξουν την ανταγωνιστική θέση ελληνικών εταιρειών.

Ερωτάστε, λοιπόν, αν έχετε κάποιο σχέδιο για την αντιμετώπιση αυτού του φαινομένου. Σας έχει απασχολήσει; Ποιες πιστεύετε ότι θα είναι οι συνέπειες στην ελληνική οικονομία, όχι μόνο οι άμεσες, διότι εκεί θα έχουμε πλήγματα σε πάρα πολύ συγκεκριμένες εταιρείες οι οποίες εξάγουν στις Ηνωμένες Πολιτείες, αλλά και οι δευτερογενείς συνέπειες διότι πυκνώνουν οι αναλύσεις που λένε ότι οι ευρωπαϊκές οικονομίες θα πάνε σε ύφεση. Σας έχει προτείνει ο ΣΥΡΙΖΑ εδώ και καιρό πολύ συγκεκριμένα μέτρα τα οποία είναι δημοφιλή στην Ευρώπη. Δημόσιο φορέα στην ενέργεια. Μια δημόσια ΔΕΗ που θα ρίξει τις τιμές. Μια δημόσια τράπεζα. Και βεβαίως ρύθμιση του ιδιωτικού χρέους για να ελαφρυνθούν τα νοικοκυριά.

Αναμένουμε τις απαντήσεις, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, να σας ευχηθώ και εγώ καλή δύναμη και καλή επιτυχία στα νέα σας καθήκοντα και να σας δώσω το λόγο να απαντήσετε στον κ. Παππά.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε και για τις ευχές. Εκλεγόμαστε και στην ίδια εκλογική περιφέρεια. Ευχαριστώ και τον συνάδελφο, κ. Παππά, για τις ευχές για καλή δύναμη. Θα ευχόμουν να ευχόταν και καλή επιτυχία γιατί θεωρώ ότι η επιτυχία, ακόμα και με τις διαφωνίες που μπορεί να υπάρχουν ανάμεσα στους κομματικούς σχηματισμούς, της εθνικής οικονομίας είναι κάτι το οποίο υπερβαίνει κατά πολύ τις κομματικές αντιπαραθέσεις και αφορά στην ίδια την κοινωνία. Σε κάθε περίπτωση, κύριε συνάδελφε, είναι πράγματι το θέμα της επιβολής των δασμών ένα θέμα το οποίο έχει πολυδιάστατη αντιμετώπιση και συνέπειες.

Ξέρουμε ότι μετά την επιβολή δασμών από τις Ηνωμένες Πολιτείες στον Καναδά, το Μεξικό, την Κίνα τον Φεβρουάριο του 2025 και μετά, στις 12 Μαρτίου του 2025, μια οριζόντια δέσμη μέτρων 25% για τις εισαγωγές χάλυβα και αλουμινίου, υπήρξε προχθές η επέκταση της οριζόντιας επιβολής δασμών σε σχέση με τις εισαγωγές αυτοκινήτων. Για να είμαστε ειλικρινείς είναι ένα θέμα που αφορά σε πολύ μεγάλο βαθμό την ευρωπαϊκή πολιτική. Το καταλαβαίνετε. Είστε άνθρωπος που έχει ασχοληθεί με την οικονομία. Το θέμα των δασμών ειδικά σε τόσο μεγάλη έκταση αφορά το παγκόσμιο οικονομικό περιβάλλον και γι’ αυτόν τον λόγο και η Ευρωπαϊκή Ένωση αυτή την περίοδο βρίσκεται σε διαπραγματεύσεις για την εξειδίκευση των αντίμετρων που έχει προτείνει. Έχει αποφασίσει μια ευθυγράμμιση του χρονοδιαγράμματος εφαρμογής για τα μέσα Απριλίου. Μάλιστα σε σχέση με την τελευταία εξέλιξη τηρείται μια στάση αναμονής περιμένοντας την επιβολή τυχόν νέων δασμών αλλά και το χρονοδιάγραμμα των διαπραγματεύσεων. Οι διαπραγματεύσεις σε επίπεδο ευρωπαϊκό, λοιπόν, είναι κάτι το οποίο είναι πάρα πολύ σημαντικό.

Η χώρα μας είναι μία χώρα με αυξημένο γεωστρατηγικό αποτύπωμα, που δεν είναι αμελητέο ακόμα και σε θέματα οικονομίας, πολλώ δε μάλλον με μια αυξημένη αξιοπιστία που έχει να κάνει με την οικονομία της, την οικονομική ανάπτυξη που έχει επιτευχθεί το τελευταίο χρονικό διάστημα, τη μείωση της ανεργίας, την προσπάθεια μείωσης φόρων. Αναφερθήκατε και εσείς. Όλα αυτά είναι συνδεδεμένα.

Πράγματι το θέμα των διμερών σχέσεων με τις Ηνωμένες Πολιτείες σε επίπεδο επιρροής -στις εξαγωγές ας πούμε- είναι αυτήν τη στιγμή βάσει των εκτιμήσεων που υπάρχουν μικρό, διότι οι εξαγωγές των προϊόντων αυτή τη στιγμή αφορούν κυρίως τρόφιμα και ορυκτά καύσιμα. Είναι ένα μικρό κομμάτι των εξαγωγών. Σε επίπεδο δευτερογενών συνεπειών στις οποίες θα αναφερθώ στη συνέχεια, επίσης φαίνεται από τα στοιχεία που υπάρχουν διαθέσιμα ότι η άμεση επιρροή σε σχέση με τις διμερείς μας εξαγωγές και σχέσεις είναι μειωμένο. Προφανώς το Υπουργείο Εθνικής Οικονομίας και Οικονομικών παρακολουθεί με πολύ μεγάλη προσοχή τις εξελίξεις αυτές. Χρειάζεται ενδυνάμωση της ευρωπαϊκής πολιτικής. Το έχει θέσει και ο ίδιος ο Πρωθυπουργός σε όλα τα επίπεδα. Το έχει θέσει ο προηγούμενος Υπουργός Εθνικής Οικονομίας και Οικονομικών. Το έχει θέσει και η παρούσα ηγεσία του Υπουργείου καθότι είναι ένα ζήτημα που αφορά σε πολύ μεγάλο βαθμό την Ευρωπαϊκή Ένωση -ειδικά οι τελευταίες εξελίξεις- και οφείλουμε να είμαστε εκεί παρόντες και να παρακολουθούμε πολύ στενά με τα διαθέσιμα εργαλεία που έχουμε.

Σε κάθε περίπτωση νομίζω ότι το κυρίαρχο όπλο που έχει αυτήν τη στιγμή η Ελλάδα σε αυτό το πολύ σύνθετο γεωστρατηγικά και οικονομικά περιβάλλον είναι ότι η οικονομία της σταθερά εξελίσσεται. Προφανώς και δεν έχουμε γίνει παράδεισος. Η τάση της Κυβέρνησης στην οικονομική της πολιτική είναι να μειώνει τα βάρη των πολιτών στο μέτρο του δημοσιονομικώς εφικτού προκειμένου αυτήν την πολύ μεγάλη προφανώς ανατάραξη που υπάρχει αυτήν τη στιγμή στην παγκόσμια οικονομία με πάρα πολλές γεωστρατηγικές και οικονομικές συνιστώσες να την αντιμετωπίσει με τον μέγιστο δυνατό τρόπο.

Ξαναλέω, λοιπόν, η επιρροή που υπάρχει αυτή τη στιγμή με τα διαθέσιμα στοιχεία σε επίπεδο εξαγωγών, σε επίπεδο διμερούς εμπορικού σχεδιασμού είναι μικρή. Οι δευτερογενείς συνέπειες που μένει να αποτυπωθούν και να δούμε σε ποιο βαθμό θα επηρεάσουν την Ελλάδα προφανώς παρακολουθούνται, αλλά η χώρα μας με ένα σταθερό οικονομικό περιβάλλον με ένα ρυθμό ανάπτυξης μεγαλύτερο από το ρυθμό της ευρωζώνης, αυτήν τη στιγμή, νομίζω ότι έχει το καλύτερο δυνατό περιβάλλον σε αυτό το σύνθετο ζήτημα να το αντιμετωπίσει με τον μέγιστο δυνατό τρόπο. Θα επανέλθω στη δευτερολογία, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Ορίστε, κύριε Παππά, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΠΑΣ:**  Ευχαριστώ, κύριε Πρόεδρε.

Κύριε Υπουργέ, να μην σας ξενίζει που δεν ευχόμαστε καλή επιτυχία στην υλοποίηση της οικονομικής σας πολιτικής, διότι εμείς πιστεύουμε ότι η δική σας οικονομική πολιτική είναι μια οικονομική πολιτική η οποία ευνοεί τους λίγους. Δεν έχει υπάρξει ξανά τέτοια συγκέντρωση πλούτου στην Ελλάδα και μάλιστα, δεν θα περίμενε κανείς μια Κυβέρνηση, η οποία για λόγους εξωγενείς, βρέθηκε να διαθέτει 120 δισεκατομμύρια να ξοδέψει σε τέσσερα-πέντε χρόνια Ταμείο Ανάκαμψης και δημόσιες δαπάνες, έφτασε την ελληνική οικονομία σε σημείο όπου τα μισά νοικοκυριά αντιμετωπίζουν πρόβλημα αντιμετώπισης των δαπανών για τη στέγη είτε καθυστερούν ενοίκια είτε δόσεις είτε λογαριασμούς.

Αυτή, δυστυχώς, είναι η πολιτική σας και είναι σαφές ότι η Αριστερά δεν μπορεί να ευχηθεί καλή επιτυχία στην υλοποίηση αυτής της πολιτικής.

Πρέπει να σας πω ότι είμαι πιο ανήσυχος απ’ ότι ήμουν πριν την πρώτη σας τοποθέτηση, κύριε Υπουργέ. Περιγράψατε το πρόβλημα, το οποίο περιγράφω και εγώ στην ερώτησή μου, μας είπατε ότι θα είναι μικρές οι συνέπειες και ότι βαδίζετε στην πεπατημένη. Σκιαγραφήσατε ένα πλαίσιο επιτυχιών της Κυβέρνησης, αλλά εδώ έχουμε μια νέα συνθήκη. Θα συνεχίσετε να βαδίζετε με τον ίδιο τρόπο; Δεν θεωρείτε ότι πρέπει να λάβετε κανένα μέτρο; Σκέφτεστε να μειώσετε τους έμμεσους φόρους; Σκέφτεστε να αποσυμπιέσετε με μεγάλη δημόσια παρέμβαση τους βασικούς κρίκους της αλυσίδας που φέρνουν την ακρίβεια;

Η ελληνική οικονομία, κύριε Υπουργέ, θα αντιμετωπίσει τρίτο κύμα ακρίβειας μετά τον κορωνοϊό και βεβαίως την κρίση και τον πόλεμο Ρωσίας - Ουκρανίας, που παρήγαγαν προβλήματα διεθνώς, αλλά με την πολιτική σας τα πολλαπλασιάσατε.

Το κόστος ζωής στην Ελλάδα μάς έχει κάνει προτελευταίους στην Ευρωπαϊκή Ένωση. Μόνο η Βουλγαρία είναι παρακάτω από εμάς με όρους αγοραστικής δύναμης. Είμαστε ενώπιον μιας διεθνούς αναταραχής και η απάντηση που λάβαμε δεν είναι καν ότι: «Ξέρετε κάτι, ναι, μας προβληματίζει το ζήτημα αυτό. Έχουμε αναθέσει μία μελέτη στο Συμβούλιο Οικονομικών Εμπειρογνωμόνων» έστω, δεν ξέρω. «Παρακολουθούμε»; Τι πάει να πει «παρακολουθείτε»; Η δουλειά σας δεν είναι να δημοσιογραφείτε. Η δουλειά σας είναι να προετοιμάζεστε ως εκπρόσωποι της δημοκρατικής πολιτείας για ενδεχόμενες διεθνείς αναταραχές, οι οποίες δεν είναι ενδεχόμενες, αλλά είναι βεβαιότητες αυτήν τη στιγμή. Και οι ιδιαιτερότητες της ελληνικής οικονομίας δεν επιτρέπουν τον εφησυχασμό τον οποίο περιγράψατε αυτήν τη στιγμή, ο οποίος λέει ότι «περιμένουμε να δούμε τι αποφάσεις θα πάρει η Ευρωπαϊκή Ένωση».

Βεβαίως θα πάρει, οι οποίες μπορεί να επιτείνουν τα προβλήματα για την ελληνική οικονομία.

Στο ερώτημα, λοιπόν, ποια ήταν η προετοιμασία, μού είπατε, πρώτον, ότι θεωρείτε ότι θα είναι μικρές οι επιπτώσεις και δεύτερον, ότι παρακολουθείτε τις διεθνείς εξελίξεις. Λυπάμαι, δεν μας έχετε καλύψει.

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε, τον κ. Παππά.

Ορίστε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε συνάδελφε, επειδή συνδέσατε -και λογικό- την αντιμετώπιση μιας τεράστιας κρίσης με την γενικότερη οικονομική εικόνα της χώρας, δεν θέλω να θυμίσω πώς ήταν τα οικονομικά στοιχεία της Ελλάδας το 2019 και πώς είναι το 2025 γιατί θα ξεπεράσει κατά πολύ τον χρόνο της δευτερολογίας. Να μην δούμε πού ήταν οι φόροι το 2019 και πού είναι σήμερα οι φόροι που έχουν μειωθεί άνω των εβδομήντα φορολογικών συντελεστών. Να μην δούμε πού βρισκόταν η οικονομική ανάπτυξη το 2019 και πού βρίσκεται σήμερα.

Και για να μην πάμε πιο πίσω, γιατί σας άκουσα με πολύ μεγάλη προσοχή να αναφέρεστε στη δήθεν αντιλαϊκή οικονομική πολιτική της Κυβέρνησης, είδαμε πού έφτασε και η φιλολαϊκή πολιτική της Κυβέρνησης ΣΥΡΙΖΑ - ΑΝΕΛ με τους συμπολίτες μας έξω από τα ATM να περιμένουν να πάρουν λίγες δεκάδες ευρώ με τις τράπεζες κλειστές. Οπότε, όταν έχετε δώσει δείγματα γραφής πολύ αρνητικά, σε συνθήκες δύσκολες, νομίζω ότι χρειάζεται μια πιο προσεκτική διαχείριση του δημόσιου λόγου. Προφανώς ο ρόλος Αντιπολίτευσης είναι να κάνει κριτική. Προφανώς ο λόγος της Αντιπολίτευσης είναι να κάνει προτάσεις, αλλά εδώ μιλάμε για ένα ζήτημα το οποίο ξεπερνά σε πολύ μεγάλο βαθμό την κάθε χώρα αυτήν τη στιγμή και την διαχείριση των οικονομικών της δεδομένων.

Όταν σας λέω, αν είδατε εσείς από την απάντησή μου, ότι το Υπουργείο Εθνικής Οικονομίας και Οικονομικών και η Κυβέρνηση δεν ανταποκρίνεται στις ανάγκες της περιόδου, νομίζω ότι ή δεν θέλετε να καταλάβετε ή προφανώς θέλετε να πείτε κάτι διαφορετικό.

Η προσπάθεια που γίνεται, προφανώς, είναι σε συνδυασμό και σε συνεργασία με την Ευρωπαϊκή Ένωση. Δεν μπορεί να γίνει χωρίς τη συνεργασία των ευρωπαίων εταίρων. Γι’ αυτό και θέλουμε μια Ευρωπαϊκή Ένωση περισσότερο ανταγωνιστική, γιατί θα είναι αυτή το μεγάλο όχημα προκειμένου να ανταπεξέλθουμε σε αυτά τα σύνθετα οικονομικά δεδομένα. Η χώρα μας, προφανώς, έχει μικρότερες επιπτώσεις στις εξαγωγές, το οποίο είναι ένα κριτήριο και ένα δεδομένο το οποίο πρέπει να το λάβουμε υπ’ όψιν μας και σε επίπεδο πρωτογενές και σε επίπεδο δευτερογενές. Αλλά, αυτή στην οποία αναφέρεστε, είναι μια διαδικασία η οποία είναι εν εξελίξει. Είναι εν εξελίξει, παρακολουθείται τακτικότατα, με πολύ μεγάλη προσοχή, με πολύ μεγάλη θεσμικότητα, με πολύ μεγάλη αξιοπιστία, με πολύ μεγάλη διαπραγματευτική δυνατότητα σε όλα τα ευρωπαϊκά και διεθνή fora, με μία χώρα η οποία αυτήν τη στιγμή ακούγεται και η σχέση της με τις Ηνωμένες Πολιτείες είναι μια σχέση γεωστρατηγικά και παραδοσιακά συνεπής, οπότε αντιλαμβανόμαστε ότι σε ένα τέτοιο περιβάλλον, προφανώς, η Κυβέρνηση συνεχίζει την πολιτική μείωσης φόρων, μεγαλύτερου διαθέσιμου εισοδήματος των πολιτών, σε αντίθεση με ότι γινόταν πριν, το 2019, όπου φόροι και ασφαλιστικές εισφορές έφταναν σε δυσθεώρητα ύψη.

Προφανώς -το είπα και προηγουμένως- δεν έχουμε γίνει οικονομικός παράδεισος. Θέλουμε πολλά πράγματα να κάνουμε ακόμα, αλλά σε ένα τόσο σύνθετο οικονομικό περιβάλλον, που απασχολεί όλη την υφήλιο, η χώρα μας είναι προστατευμένη, είναι διαπραγματευτικά ικανή και αξιόπιστη, έχει μια οικονομία η οποία όχι μόνο έχει σταθεροποιηθεί αλλά αναπτύσσεται, έχει μια ανεργία η οποία πέφτει, έχει προβλήματα που πρέπει να τα δούμε περισσότερο, όπως αυτά που έχουν να κάνουν με τη στέγη το οποίο είναι ένα ζήτημα στο οποίο επενδύουμε και προσπαθούμε και μέσω του Ταμείου Ανάκαμψης και μέσω των προγραμμάτων τα οποία βρίσκονται σε εξέλιξη να αντιμετωπίσουμε. Αλλά, προς Θεού, να ακούμε ότι αυτήν τη στιγμή η χώρα μας, μετά από έξι χρόνια αναπτυσσόμενης πορείας, δεν είναι σε καλύτερη μοίρα από αυτήν την οποία την άφησε η Κυβέρνηση ΣΥΡΙΖΑ, νομίζω ότι είναι αναντίστοιχο με την πραγματικότητα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Συνεχίζουμε με την πρώτη, με αριθμό 2914/28-1-2025, ερώτηση του κύκλου αναφορών - ερωτήσεων του Βουλευτή Ηρακλείου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Χαράλαμπου Μαμουλάκη προς τον Υπουργό Εθνικής Οικονομίας και Οικονομικώνμε θέμα: «Η μικρή συνεισφορά των φορολογικών μέτρων στην προσέλκυση και επιστροφή της γενιάς του brain drain».

Κύριε Μαμουλάκη, έχετε τον λόγο για την πρωτολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Να ευχηθώ και εγώ με τη σειρά μου καλή επιτυχία στα καθήκοντα του κ. Κώτσηρα, παρόλο που υπάρχει μια σαφέστατη και ειδοποιός διαφορά στην προσέγγιση ζητημάτων που αφορούν τη στρατηγική γύρω από την οικονομία της χώρας. Και αναφερόμενος σε αυτό, νομίζω ένα ζήτημα το οποίο απασχολεί και φέρει και τη σφραγίδα των προηγούμενων κυβερνήσεων που δυστυχώς χρεοκόπησαν τον τόπο, ήταν απότοκο ουσιαστικά και αυτό που βιώνουμε, δηλαδή η διαρροή εγκεφάλων, το λεγόμενο brain drain. Δηλαδή, σε μια παραγωγική ηλικία, νεαροί Έλληνες πολίτες, με ειδικές δεξιότητες, άρχισαν από το 2010 και μετά να αποχωρούν μαζικά από την πατρίδα λόγω της χρεοκοπίας για να αναζητήσουν αλλού, σε άλλες πολιτείες στο εξωτερικό, μια καλύτερη τύχη για το μέλλον τους.

Και αυτό έχει μια συνέπεια και μια σώρευση, πληθυσμιακή πλέον, που ανεβαίνει πραγματικά σε δυσθεώρητα ύψη. Αποχώρησαν στο εξωτερικό 796.000 άνθρωποι, συμπολίτες μας, σε ηλικίες κρίσιμες, δυναμικές –από 25 μέχρι 44 ετών. Μόνο από το 2010 ως το 2018 μιλάμε για περίπου 800.000 χιλιάδες Έλληνες πολίτες που αποχώρησαν. Και προσέξτε, είναι και το γεγονός ότι, πέραν του ότι το 60% είναι στην ηλικία που σας είπα -την παραγωγική και ιδιαίτερη- περιμέναμε να δούμε τα αποτελέσματα, διότι έκλεισε τον κύκλο η χρεοκοπία μέσα στη χώρα και έπρεπε να υπάρχει μια συλλογική, ολιστική στρατηγική, γύρω από την επανένταξη και την προσέλκυση αυτών των δυνατών, ισχυρών, εγκεφάλων που τόσο ανάγκη έχει η χώρα για να αναπτυχθεί δυναμικά.

Τι συμβαίνει λοιπόν εν έτει 2025 -και αρκετά χρόνια μετά- από την ομαλοποίηση, αν θέλετε, σε δημοσιονομικό επίπεδο τουλάχιστον της χώρας; Βλέπουμε μία, όχι απλά ασθμαίνουσα προσέλκυση, μάλλον το αντίθετο. Και πιο συγκεκριμένα, έχουμε δύο περιόδους. Προσέξτε, σε ετήσια βάση, η μείωση του πληθυσμού που φεύγει προς το εξωτερικό, απλά από το 1,71 πήγε στο 1,51.

Έχουμε και τα πρόσφατα στοιχεία την ώρα που από το 2000 έως το 2008 ήταν μόλις 0,68 αυτοί που αποχωρούσαν από τη χώρα. Άρα, δηλαδή, δεν έχει με τίποτα ανατραπεί αυτή η τάση πληθυσμιακής διαρροής -και το τονίζω- με ανθρώπους, συμπολίτες μας που έχουν ισχυρές, σημαντικές δεξιότητες που τις έχουμε ανάγκη.

Μάλιστα, το 2020 η Κυβέρνηση επικαιροποίησε τον Κώδικα Φορολογίας για να ενισχύσει, υποτίθεται, αυτή την προσπάθεια προσέλκυσης. Εμείς θεωρούμε ότι είναι αναποτελεσματική, εξ ου και η παρέμβασή μας, που στη δευτερολογία θα την αναλύσω περαιτέρω. Καταθέσαμε ειδική τροπολογία ως ΣΥΡΙΖΑ - Προοδευτική Συμμαχία για να μπορέσουμε να ενισχύσουμε αυτό το φορολογικό μέτρο, φέρνοντας το καλό παράδειγμα της Ιβηρικής Χερσονήσου και πιο συγκεκριμένα της Πορτογαλίας, με ένα πολύ σημαντικό, ελκυστικό, κλιμακωτό φορολογικό συντελεστή που μπορούν πραγματικά, ειδικά στην αρχή που είναι μηδενικός, να έρθουν πίσω όλοι αυτοί οι συμπολίτες μας.

Απαιτούνται δυναμικά μέτρα που θα τα αναλύσω περαιτέρω, γιατί δεν είναι μόνο η πληθυσμιακή αφαίμαξη, αλλά έχουμε και το δημογραφικό ante portas, προ των πυλών, που είναι το μεγαλύτερο, μακράν του δεύτερου, πρόβλημα της χώρας.

Έτσι, λοιπόν, με δεδομένα όλα αυτά τα παραπάνω και βέβαια με την αναπάντητη ερώτηση από τον Νοέμβριο του 2024 που σας έθεσα, τους αριθμούς που υποδεικνύουν ότι οι νέοι που βρίσκονται πλέον στην πιο παραγωγική ηλικία εξακολουθούν να εγκαταλείπουν τη χώρα και τρίτον η απόδοση του μέτρου που κρίνεται μικρή, ρωτάμε τον κ. Κώτσηρα, τον κύριο Υφυπουργό, ποια είναι η εκτίμηση για τις περιπτώσεις που θα ενταχθούν στην απαλλαγή του άρθρου 5Γ του Κώδικα Φορολογίας. Το αριθμητικό δεδομένο των περιπτώσεων, είναι ερώτηση, είναι σωρευτικά αυτό που αναφέρεστε ή έχει να κάνει μόνο με το τελευταίο έτος ή κατ’ έτος. Και το κυριότερο -και κλείνω, κύριε Πρόεδρε- ποιες είναι οι στρατηγικές που ωριμάζονται και από την πλευρά σας, αν ωριμάζονται, για να ενισχύσουμε αυτή την προσπάθεια επανένταξης συμπολιτών μας, την ώρα που αποδεδειγμένα φαίνεται ότι υπάρχει ένα ζήτημα ακόμα πολύ σημαντικό.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μαμουλάκη.

Ορίστε, κύριε Υφυπουργέ, έχετε τον λόγο για την απάντησή σας.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, ευχαριστώ κι εγώ για τις ευχές.

Πράγματι, το ζήτημα του brain drain είναι ένα τεράστιο ζήτημα για την ελληνική πολιτεία που αφορά την ελληνική κοινωνία και είναι προϊόν της πολυετούς κρίσης της περασμένης δεκαετίας. Μπορώ να πω ότι είμαι κι εγώ στη γενιά αυτή που έπληξε, είμαι σαράντα χρονών, την παραγωγική διαδικασία εν τη εξελίξει της, την εισαγωγή στην αγορά εργασίας, και αφορά πάρα πολύ μεγάλο κομμάτι ελληνικών οικογενειών και συμπατριωτών μας.

Ξέρετε και αντιλαμβάνεστε κι εσείς πολύ καλά ότι το θέμα της αντιμετώπισης ενός τόσο σύνθετου φαινομένου απαιτεί μία πολυδιάστατη αντιμετώπιση σε πάρα πολλούς τομείς κι αυτό ακριβώς κάνει η Ελληνική Κυβέρνηση όλα αυτά τα χρόνια. Για να μπορέσει κάποιος να επιστρέψει πίσω, προφανώς μεγάλο κριτήριο είναι το οικονομικό περιβάλλον, το οποίο βελτιώνεται. Μεγάλο κριτήριο είναι το να έχεις ένα καλύτερο κράτος, ένα ψηφιακότερο κράτος, το οποίο γίνεται πιο ψηφιακό. Ένα καλύτερο περιβάλλον όταν ενισχύονται οι διαδικασίες του δημοσίου που αφορούν στην διασφάλιση της αξιοκρατίας, το οποίο γίνεται μια σειρά μέτρων της Ελληνικής Κυβέρνησης. Προφανώς, γίνεται με φορολογικά κίνητρα και οικονομικά κίνητρα στα οποία αναφέρεστε κι εσείς στην ερώτησή σας. Και επίσης, γίνεται με ένα καλύτερο επενδυτικό περιβάλλον το οποίο ευνοεί μεγάλες, αλλά και όχι μόνο, εταιρείες να εγκατασταθούν, να επενδύσουν, να ανοίξουν τις θέσεις εργασίας, να έχουμε καλύτερα πληρωμένες θέσεις εργασίας, που είναι και ο μεγάλος στόχος που έχει θέσει στην Κυβέρνηση και τον οποίο σε έναν μεγάλο βαθμό τον έχει επιτύχει.

Γνωρίζουμε ότι σε σχέση με τη φορολογική διάταξη του άρθρου 5Γ στην οποία αναφέρεστε, σύμφωνα με τα στοιχεία που έχει στη διάθεσή της η ΑΑΔΕ έως τις 17-3-2025, για το φορολογικό έτος 2024 εγκρίθηκαν χίλιες ενενήντα έξι αιτήσεις αρχικής υπαγωγής στις διατάξεις του άρθρου 5Γ.

Όπως επίσης γνωρίζετε, παράλληλα με την φορολογική αυτή διάταξη, πρόσφατα ψηφίστηκε ο ν.5162/2024 ο οποίος είναι μια σημαντική, αν μου επιτρέπετε, φορολογική μεταρρύθμιση και όχι μόνο, όπου επεκτείνει τα φορολογικά κίνητρα για δαπάνες επιστημονικής και τεχνολογικής έρευνας και για ευρεσιτεχνίες, με το πρόσφατο αυτό νομοσχέδιο το οποίο σας ανέφερα. Αυτή η σύνδεση με την καινοτομία και την έρευνα, καθότι όπως γνωρίζετε ένα μεγάλο κομμάτι που βρίσκεται στο εξωτερικό και διαπρέπει έχει να κάνει με την έρευνα και την καινοτομία, σε συνδυασμό με τα φορολογικά κίνητρα τα οποία προβλέπει η νομοθεσία, τα οποία εξελίσσονται και τα οποία αυξάνονται, και με την ευρύτερη μείωση των φορολογικών συντελεστών σε ένα μεγάλο εύρος φορολογικών επιπέδων, νομίζω ότι δημιουργεί ένα καλύτερο περιβάλλον εργασίας.

Στη δεύτερη τοποθέτησή μου θα αναφερθώ και σε συνολικότερες προσπάθειες που γίνονται και από το Υπουργείο Εργασίας και από το Υπουργείο Εξωτερικών οι οποίες νομίζω ότι είναι απαραίτητες, καθότι όπως είπα και στην αρχή πλην των φορολογικών ελαφρύνσεων, πλην των κινήτρων, πλην της οποιασδήποτε θεσμικής παρέμβασης που πρέπει να γίνει, το ευρύτερο οικονομικό περιβάλλον, η ευρύτερη καλή λειτουργία του κράτους, η ευρύτερη καλή λειτουργία της δημόσιας διοίκησης, η μεγαλύτερη δυνατή αντιμετώπιση θεμάτων που έχουν να κάνουν με τη στέγη, είναι ένα συνολικό πλαίσιο μέτρων που αυτή η Κυβέρνηση κάνει προκειμένου να ευνοήσει και να κάνει πιο ελκυστικό το περιβάλλον επιστροφής των συμπατριωτών μας που βρίσκονται στο εξωτερικό.

Αντιλαμβανόμαστε ότι είναι μια μάχη η οποία δεν σταματάει, συνεχίζεται με πολλούς τρόπους και θεωρώ ότι είναι ένα κομμάτι το οποίο ενώνει τις ανάγκες και τις ανησυχίες όλου του πολιτικού συστήματος και η Κυβέρνηση είναι εδώ για να το υπηρετήσει με τον καλύτερο δυνατό τρόπο.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ορίστε, κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Επειδή, κύριε Κώτσηρα, οι παράμετροι που θέσατε είναι καθοριστικής σημασίας για να μπορέσει η χώρα να καταστεί προσελκύσιμη για τους ανθρώπους που έφυγαν τα χρόνια της χρεοκοπίας κι επειδή έχετε πολιτικά, όχι εσείς προσωπικά, αλλά ο χώρος σας, μία τεράστια ευθύνη γι’ αυτή την αφαίμαξη τη στελεχιακή, την πληθυσμιακή -γιατί προφανώς η Νέα Δημοκρατία ήταν ο κύριος πολιτικός οργανισμός, το κύριο κόμμα που ευθύνεται για τη χρεοκοπία της χώρας και απότοκο της χρεοκοπίας προφανώς ήταν και η διαρροή όλων αυτών των συμπολιτών- νομίζω ότι θα έπρεπε να διέπεται η πολιτική και η στρατηγική σας με μια μεγαλύτερη γενναιότητα όσον αφορά την προσέλκυση τους.

Και εξηγούμαι. Αναφέρετε σωστά βασικές παραμέτρους που καθιστούν ένα κράτος, μια πολιτεία προσελκύσιμη, ένα κράτος δικαίου, δικαιοσύνης, που υπάρχουν τεράστια ζητήματα και για το επενδυτικό ενδιαφέρον. Το βλέπουμε, ο ίδιος ο ΣΕΒ το λέει, ότι το κράτος δικαίου και η δικαιοσύνη στη χώρα είναι πολύ κάτω από τον ευρωπαϊκό μέσο όρο, εξ ου και το μη ενδιαφέρον επενδυτών.

Αναφέρατε το ζήτημα του ψηφιακού κράτους που η χώρα μας δυστυχώς είναι τρίτη από το τέλος στην Ευρώπη των είκοσι επτά -το τονίζω- όσον αφορά τις ψηφιακές προσεγγίσεις. Άσχετα αν έχουν γίνει βήματα προόδου, δεν θέλω να το μηδενίσω, αλλά δυστυχώς το αποτέλεσμα αυτό δείχνει, αυτή τη στιγμή τουλάχιστον.

Αναφέρατε ζητήματα οικονομικής ανάπτυξης, την ώρα που έχει φτάσει σε απίστευτα ύψη το ιδιωτικό χρέος και τα ζητήματα που αφορούν σε δημοσιονομικό επίπεδο της χώρας και του δανεισμού είναι πάρα μα πάρα πολύ μεγάλα. Άρα, πράγματι αυτές οι παράμετροι είναι σημαντικοί για να προσελκύσουμε πολίτες, αλλά δυστυχώς η χώρα μας και έξι χρόνια η διοίκηση του κ. Μητσοτάκη πηγαίνει από το κακό στο χειρότερο.

Κι ερχόμαστε τώρα εδώ κι αναφέρετε κάτι ενδιαφέρον, ότι πράγματι το 2024 είχαμε έναν αριθμό με τις φοροαπαλλαγές, δηλαδή το 5Γ του Κώδικα Φορολογίας πόσο τελικά αποτέλεσμα είχε. Όμως, οι χίλιες εξακόσιες πενήντα έξι περιπτώσεις ή οι δύο χιλιάδες τριακόσιες δεκατέσσερις τα έτη 2022 και 2023 είναι πραγματικά σπυρί της άμμου. Είναι πάρα μα πάρα πολύ μικρό το πλήθος σε σχέση με τους οκτακόσιους χιλιάδες συμπολίτες μας που έφυγαν. Δηλαδή, το αποτέλεσμα ποιο είναι; Η χρήση αυτού του φορολογικού κινήτρου που αφορά αυτό το πλήθος που σας είπα, χίλιους με δύο χιλιάδες ανθρώπους, θεωρείτε ότι είναι επαρκής για να μπορέσουμε να δομήσουμε μια κατάσταση ανατροπής αυτού του κλίματος; Νομίζω ότι θέλει μια πολύ μεγαλύτερη προσέγγιση.

Και τώρα έρχομαι στο δια ταύτα. Γιατί είναι καλό να καταθέτουμε και στη δημόσια σφαίρα, πολλώ δε μάλλον στο Ελληνικό Κοινοβούλιο, προτάσεις. Εμείς, λοιπόν, σας καταθέσαμε -είστε νέος στα καθήκοντά σας- πριν από δύο μήνες εδώ στο Ελληνικό Κοινοβούλιο σε σχετικό νομοσχέδιο του Υπουργείου Οικονομικών, μια τροπολογία για το brain gain, για την επανένταξη αυτών των συμπολιτών μας.

Είναι μια τροπολογία η οποία δεν δημιουργήθηκε πάνω σε ένα λευκό χαρτί. Βασιστήκαμε πάνω σε μια πολύ καλή πρακτική της Πορτογαλίας που δημιουργεί ένα δεκαετές πλάνο. Μέσα σε αυτή την ολιστική προσέγγιση τα πρώτα τρία χρόνια η ελληνική Πολιτεία επιφυλάσσει στον Έλληνα πολίτη που θέλει να έρθει πίσω μια εξαιρετική φορολογική συμπεριφορά, ουσιαστικά μηδενική φορολογική προσφορά στην αρχή. Μετέπειτα από το τέταρτο έως το πέμπτο έτος αρχίζει μια κλιμάκωση, για να έρθει η δεκαετία και να έχει μια πλήρη ενσωμάτωση και ισοτιμία με τους υπόλοιπους πολίτες. Αυτό είναι ένα σοβαρό μέτρο, είναι ένα οικονομικό μέτρο. Δεν στοιχίζει δημοσιονομικά, δεν υπάρχει επίπτωση, πολλώ δε μάλλον θα έλεγα ότι ενισχύει, γιατί σε βάθος χρόνου αυτός ο πολίτης θα εγκατασταθεί πλέον μόνιμα και θα ενσωματωθεί στον κοινωνικό πληθυσμιακό ιστό. Άρα, θέλω να πω ότι λύσεις υπάρχουν. Διέπεται, όμως, η Κυβέρνηση από αυτή τη γενναιότητα και από αυτή την πολιτική βούληση;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μαμουλάκη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και πέντε εκπαιδευτικοί συνοδοί τους από το Δημοτικό Σχολείο Εκπαιδευτήρια Ανδρεάδη Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακολουθείτε σήμερα, όπως σας έχει εξηγηθεί, μια ειδική διαδικασία που λέγεται «κοινοβουλευτικός έλεγχος». Βλέπετε μόνο ένας Βουλευτής ερωτά και ένας Υπουργός απαντά και βεβαίως ο ελληνικός λαός βλέπει κατευθείαν μέσω του Καναλιού της Βουλής και παρακολουθεί ό,τι λέγεται εδώ αυτήν τη στιγμή.

Κύριε Υπουργέ, έχετε τον λόγο για την απάντησή σας, για να κλείσουμε τη συνεδρίαση.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Κύριε Μαμουλάκη, κατ’ αρχάς είπα και στην πρωτολογία και νομίζω συμφωνείτε και εσείς ότι το ζήτημα της αντιμετώπισης αυτού του τεράστιου ζητήματος που έπληξε την ελληνική κοινωνία κατά την περίοδο της κρίσης και γιγαντώθηκε κατά την περίοδο της διακυβέρνησης του κόμματός σας -γιατί αναφερθήκατε σε ευθύνες, εγώ ήθελα να μείνουμε στο σήμερα, αλλά οφείλω να απαντήσω αυτό-, αυτήν τη στιγμή έχουν γυρίσει εκατοντάδες χιλιάδες συμπατριώτες μας από το εξωτερικό. Αυτό γίνεται ακριβώς επειδή οι οικονομικοί δείκτες της χώρας μας βελτιώνονται, ακριβώς επειδή εν αντιθέσει με την περίοδο διακυβέρνησης ΣΥΡΙΖΑ - ΑΝΕΛ επενδύσεις μεγάλων εταιρειών υπάρχουν στη χώρα μας για καλύτερες και καλοπληρωμένες δουλειές σε ειδικότερα αντικείμενα.

Προφανώς ο στόχος μας είναι με τη μείωση της φορολογίας που έχει πετύχει αυτή η Κυβέρνηση σε πάρα πολλούς δείκτες -υπενθυμίζω ότι έχουμε μειώσει άνω των εβδομήντα φορολογικών συντελεστών αυτό το χρονικό διάστημα, εν αντιθέσει με ό,τι είχε γίνει την προηγούμενη περίοδο- να δημιουργήσουμε ένα καλύτερο περιβάλλον όπου θα μπορεί αυτή η αναστροφή του brain drain να έχει στοιχεία όσο πιο μόνιμα γίνεται, προκειμένου πράγματι όπως είπατε και εσείς και συμφωνώ σε αυτό όσοι επιστρέφουν να μπορούν να μένουν και να διοχετεύουν και τις γνώσεις και την τεχνογνωσία που έχουν αποκτήσει στο εξωτερικό, αλλά και το ίδιο το κεφάλαιο -αυτό του ανθρώπινου δυναμικού- στην πατρίδα μας.

Θα σας πω ένα παράδειγμα. Το Υπουργείο Εργασίας κάνει μια πολύ μεγάλη προσπάθεια με το πρόγραμμα «BrainRegain» και η ΔΥΠΑ επίσης μαζί με το Υπουργείο Εξωτερικών, στο οποίο είχα την τιμή να υπάρξω τον τελευταίο περίπου ενάμιση χρόνο, μια προσπάθεια -επανέρχομαι σε αυτό, γιατί είναι ένα κομμάτι το οποίο αφορά μια ολιστική προσέγγιση, όπως αναφέρατε και εσείς- να έρθει σε επαφή με τους Έλληνες του εξωτερικού, να ενημερώσει για τις πρωτοβουλίες που λαμβάνονται, να γνωρίσει ο συμπατριώτης μας στο εξωτερικό ποιες επενδυτικές δυνατότητες υπάρχουν και ποιες εταιρείες δραστηριοποιούνται και μπορούν να αντλήσουν ανθρώπινο δυναμικό από το εξωτερικό. Είχε γίνει μια δράση πρόσφατα στη Γερμανία. Σε μια μέρα είχαν έρθει πενήντα εταιρείες ελληνικές να ενημερώσουν καταρχήν όσους συμπατριώτες μας ήθελαν να γυρίσουν πίσω. Ήρθαν σε μια μεραρχία χίλια εξακόσια εξήντα άτομα περίπου -αν δεν κάνω λάθος- να ενημερωθούν από τους αρμόδιους οι οποίοι είχαν έρθει στη συγκεκριμένη πρωτοβουλία για τις θέσεις εργασίας που υπάρχουν στην Ελλάδα και πώς μπορούν να αξιοποιηθούν. Αυτό τι δείχνει; Το φέρνω ως ένα παράδειγμα ότι όταν βελτιώνεται το οικονομικό περιβάλλον της χώρας, όταν υπάρχουν εταιρείες που θέλουν προσωπικό από το εξωτερικό και σιγά-σιγά αρχίζουν και μπαίνουν σε μια πιο εξωστρεφή δραστηριότητα, όταν οι φόροι μειώνονται, όταν προσπαθούμε με την ψηφιοποίηση του κράτους να το κάνουμε πιο φιλικό για τον πολίτη -γιατί έχουν γίνει τεράστια βήματα στο θέμα της ψηφιοποίησης του ελληνικού κράτους-, δημιουργείται ένα περιβάλλον στο οποίο ο νέος -και όχι μόνο- συμπατριώτης μας αισθάνεται πιο πιθανή την επιστροφή του. Αυτός είναι ο μεγάλος στόχος.

Αν νομίζει κανείς ότι με έναν μαγικό τρόπο το τεράστιο αυτό πρόβλημα που υπήρξε, ένα μεγάλο εθνικό στοίχημα που όλοι πρέπει να υπηρετήσουμε, μπορείς να αντιστρέψεις από τη μια μέρα στην άλλη με ένα μέτρο, νομίζω ότι εθελοτυφλεί. Θα συμφωνήσω ότι χρειάζεται ακόμα μεγαλύτερη ενίσχυση των πρωτοβουλιών που λαμβάνονται, ακόμα μεγαλύτερη προσπάθεια να αντιμετωπίσουμε θέματα στέγης, αλλά αυτό που έχει γίνει είναι μια πραγματική αναστροφή, καθότι -σας ξαναλέω- εκατοντάδες χιλιάδες συμπατριώτες μας επέστρεψαν, το οποίο δείχνει ότι αν μη τι άλλο για κάποιους από αυτούς που έφυγαν η χώρα μας έχει γίνει πάλι ένας πιο ελκυστικός προορισμός για να εργαστείς και να ζήσεις κατ’ επέκταση, αλλά αυτό μας δίνει και δύναμη στο να ενισχύσουμε ακόμα επιμέρους πτυχές αυτής της πολιτικής και με φορολογικά κίνητρα και με κίνητρα για την καινοτομία και την έρευνα, που ήταν ένα πολύ σημαντικό -κατά την άποψή μου- εργαλείο. Γιατί όπου και να πάτε στο εξωτερικό, σε κέντρα ερευνών, σε ανθρώπους που έχουν φύγει, επιστήμονες, είναι από τα βασικά θέματα που θέτουν, να υπάρχει μια κινητροδότηση για θέματα έρευνας και καινοτομίας.

Αυτό που θα συνεχίσει να κάνει η Κυβέρνηση του Κυριάκου Μητσοτάκη αυτό το διάστημα είναι ακριβώς να συνεχίσει την πολιτική μείωσης των φόρων, μείωσης των επιβαρύνσεων, προσπάθειας καλύτερου επενδυτικού περιβάλλοντος για να υπάρξουν καλύτερες και πιο καλοπληρωμένες θέσεις εργασίας. Νομίζω ότι θα βλέπουμε σιγά-σιγά συνεχή βελτίωση. Είναι ένα τεράστιο στοίχημα. Είναι μια πολύ μεγάλη πρόκληση. Έχουν γίνει πολύ μεγάλα βήματα. Η χώρα μας είναι μια αξιόπιστη οικονομία αυτήν την περίοδο και παρά το σύνθετο γεωστρατηγικό, γεωπολιτικό και οικονομικό περιβάλλον, είναι μια δύναμη σταθερότητας η οποία έχει ένα αβαντάζ αυτήν την περίοδο στο να μπορέσει να επιστρέψουν πίσω οι συμπατριώτες μας που έφυγαν. Είναι ένας στόχος κοινός. Νομίζω ότι χρειαζόμαστε τις προτάσεις της Αντιπολίτευσης, αρκεί να είναι πάντα ρεαλιστικές και παραγωγικές.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 10.17΄ λύεται η συνεδρίαση για τη Δευτέρα 31 Μαρτίου 2025 και ώρα 14.00΄, με αντικείμενο εργασιών του Σώματος: κοινοβουλευτικός έλεγχος, συζήτηση επικαίρων ερωτήσεων.

**ΠΡΟΕΔΡΟΣ ΟΙ ΓΡΑΜΜΑΤΕΙΣ**